UV balikoh Valencia ah hiyhamajehumeh | Mihaaru\nޔޫވީ ބަލިކޮށް ވެލެންސިއާ އަށް ހިތްހަަމަޖެހުމެއް\nޔުވީ ކުޅުންތެރިއަކު ކައިރިން ވެލެންސިއާގެ އަންކޮ (ކ) ބޯޅަ ހޯދަން މަސައްކަތްކުރަނީ.-- ފޮޓޯ: އެފްއޭއެމް\n18 ޖޫން 2018 - 21:31\nއެސްޓީއޯ މާލޭ ލީގުގައި މިއަދު ހަވީރު ޔުނައިޓެޑް ވިކްޓަރީ (ޔޫވީ) އަތުން 3-1 އިން ހޯދި މޮޅާ އެކު ވެލެންސިއާ އިން ރެލިގޭޝަނުގެ ކުރިން ހިތްހަމަޖެހުމެއް ހޯދައިފި އެވެ.\nމި މެޗުން މޮޅުވި ނަމަވެސް ވެލެންސިއާ ލީގު ނިންމާލީ އެންމެ ފުލުގައި އޮވެ އެވެ. އެ ޓީމަށް ހަތް ޕޮއިންޓް ލިބުނުއިރު، ހަތް ވަނައިގައި އޮތް ޔުނައިޓެޑް ވިކްޓަރީ އަށް ވަނީ ނުވަ ޕޮއިންޓް ލިބިފަ އެވެ.\nޔުނައިޓެޑް ވިކްޓަރީ މި މެޗަށް ނުކުތްއިރު، އެ ޓީމުގެ ތަޖުރިބާކާރު ދެ ޑިފެންޑަރުން ކަމަށްވާ ފަރުހާދު އިސްމާއިލް (ފަރޭ) އާއި އަލީ ޝަރީފް (އައްޔަ) ތިބީ ކާޑު ހަމަވުމުގެ ސަބަބުން ސަސްޕެންޝަނުގަ އެވެ. ޔުނައިޓެޑް ވިކްޓަރީން މި މެޗުގައި އެ ޓީމުގެ ބްރެޒިލް ކުޅުންތެރިޔާ ރަފީނިއާ ބޭނުންކުރީ ޑިފެންޑަރެއްގެ ގޮތުގަ އެވެ.\nމި ދެ ޓީމަކީ ވެސް މި ފަހަރު ރެލިގޭޝަނުގައި ކުޅެން ޖެހިފައިވާ ދެ ޓީމެވެ. އެހެން ކަމުން މި މެޗަކީ ރެލިގޭޝަނަށް ދިއުމުގެ ކުރިން ދެ ޓީމަށް ވެސް ތައްޔާރުވެލަން ރަނގަޅު ފުރުސަތެކެވެ. ދެ ޓީމުން ވެސް ވަނީ މި މެޗުގައި ގިނަ އާ ކުޅުންތެރިންނަށް މި މެޗުގައި ފުރުސަތު ދީފަ އެވެ.\nފުރަތަމަ ބުރުގައި ވެލެންސިއާ އަތުން ޔުނައިޓެޑް ވިކްޓަރީ ވަނީ މޮޅުވެފަ އެވެ. އެކަމަކު ދެ ވަނަ ބުރުގައި އެ ޓީމު އަތުން ބަލިވި ނަމަވެސް މާ ބޮޑު މާޔޫސްކަމެއް ނެތެވެ.\nޔުނައިޓެޑް ވިކްޓަރީގެ ކޯޗު މުހައްމަދު ނަޒީހު ބުނީ މެޗަށް ނުކުތްއިރު މިއީ މާ ބޮޑު ކަންތައްތަކެއް ހާސިލްކުރެވޭނެ މެޗެއް ނޫންކަން އެނގޭ ކަމަށާއި އެހެންވެ ބޭނުންވީ ފުރުސަތު ނުލިބިތިބި ކުޅުންތެރިންނަށް އެ ފުރުސަތުދޭން ކަމަށެވެ.\nލީގުގައި އެންމެ ފަހުން ކުޅުނު މެޗުގައި ވެލެންސިއާ އިން ވަނީ ގްރީން ސްޓްރީޓްސް ބަލިކޮށް ސީޒަނުގެ ފުރަތަމަ މޮޅު ހޯދައިފަ އެވެ. މި މެޗުން ވެލެންސިއާ މޮޅުވިއިރު، މިއީ އަހަރެއްގެ ތެރޭގައި އެ ޓީމުން ޖެހިޖެހިގެން ދެ މެޗުން މޮޅުވި ފުރަތަމަ ފަހަރެވެ.\nވެލެންސިއާގެ ކޯޗު ސޮބާހު މުހައްމަދު (ސޮބާ) ބުނީ މިއީ ރެލިގޭޝަނަށް ދިއުމުގެ ކުރިން އެ ޓީމަށް ލިބުނު ވަރަށް ބޮޑު ހިތްވަރެއް ކަމަށާއި ކުޅުންތެރިންނަށް ވެސް ލިބިގެންދިޔަ ވަރަށް ބޮޑު އިތުބާރެއް ކަމަަށެވެ.\nމިއަދުގެ މެޗު ފަށައިގެން ރަނގަޅު ކުޅުމެއް ދެއްކީ ޔުނައިޓެޑް ވިކްޓަރީންނެވެ. އެ ޓީމުގެ ޓްރިންޑާޑް ފޯވާޑް ސެމިއުލް ކޯޑެލް އަށް ލިބޭ ބޯޅަތަކުގައި ވެލެންސިއާ ފަހަތަށް ބާރު ބޮޑުވި އެވެ.\nމެޗުގެ 16 ވަނަ މިނިޓްގައި ސެމިއުލް ދިން ބޯޅަ އަކުން އެ ޓީމުގެ އިބްރާހިމް ނޫރައްދީން ފޮނުވާލި ޝޮޓްދިޔައީ އަރިމަތިން ބޭރުންނެވެ.\nކައުންޓަ އެޓޭކުގައި ވެލެންސިއާގެ އަންސަރު އިބްރާހިމް (އަންކޮ) ވަނީ މެޗުގެ 20 ވަނަ މިނިޓްގައި ނުރައްކާތެރި ހަމަލާއެއް ފޮނުވާލައިފަ އެވެ. އޭރިއާ ތެރެއިން އަންކޮ ޖެހި ބޯޅަ ޔުނައިޓެޑް ވިކްޓަރީ ކީޕަރު ތޮލާލް ހަސަން (ޓޮޕްލަކް) ވަނީ މަތަކޮށްފަ އެވެ.\nމެޗުގެ 32 ވަނަ މިނިޓްގައި ޔުނައިޓެޑް ވިކްޓަރީން ލީޑުނެގުމާ ގާތަށް ޖެހިލި އެވެ. ލިބުނު ހިލޭ ޖެހުމަކުން ހަސަން ފައިރޫޒް (ލަކީ) ޖެހި ބޯޅަ އާއި މި މެޗުގައި ކެޕްޓަން ކަން ކުރި އަލީ ހައިޝަމް (ޗުމްޕު) ފޮނުވާލި ބޯޅަތައް ގޯލު ރޮނގުމަތިން ސަލާމަތްކުރީ ވެލެންސިއާގެ ބިދޭސީ ކުޅުންތެރިއާ އައިދަރު މަމްބަޓެލެވް އެވެ.\nހާފު ނިމުމުގެ ކުރިން އޭރިއާ ތެރެއިން ވެލެންސިއާގެ ޔޫސުފް ރަމީޒު (ރަމީ) ރަނގަޅު ފުރުސަތެއް ލިބުނެވެ. ރަމީ ފޮނުވާލި ބޯޅަ އޭނާ ފަޔަށް ރަނގަޅަށް ނޭރިއިރު، ޔުނައިޓެޑް ވިކްޓަރީ ޑިފެންޑަރުން ވަނީ އެ ބޯޅަ ބްލޮކްކޮށްފަ އެވެ.\nދެ ވަނަ ހާފް ފަށައިގެން ނުވަ ވަނަ މިނިޓްގައި ވެލެންސިއާ އިން ވަނީ ލީޑުނަގައިފަ އެވެ. މެޗުގެ 54 ވަނަ މިނިޓްގައި ޑްރީގާ ސާގީ ހުސްކޮށްލާފައި ނަގައިދިން ބޯޅަ ގޯލަށް ވައްދާލީ އަންކޮ އެވެ. ވެލެންސިއާ އިިން ލީޑުނެގިތާ ހަތަރު މިނިޓް ތެރޭ ޔުނައިޓެޑް ވިކްޓަރީން ވަނީ ނަތީޖާ ހަމަކޮށްފަ އެވެ. އޭރިއާ ބޭރުން ލިބުނު ހިލޭ ޖެހުމަކުން ސެމިއުލް ފޮނުވާލި ބޯޅަ ގޯލަށް ވަނީ ކުޅުންތެރިއަކު ގައިގައި ޖެހިފައި ގޮހެވެ.\nވެލެންސިއާ އިން ދެ ވަނަ ފަހަރަށް ލީޑުނެގީ މެޗުގެ 64 ވަނަ މިނިޓްގައި ޑްރީގާ ޖެހި ގޯލުންނެވެ. އަންކޮ ދިން ފުރުސަތަކުން ޑްރީގާ ފޮނުވާލި ބޯޅަ އަމާޒުވީ ގޯލުގެ ތިރީ ކަނަށެވެ. އޭގެ ފަހުން ލީޑުފުޅާކުރަން ވެލެންސިއާގެ ރިޝިން ވަލޭރީ ހުސްކޮށް ދެ ބޯޅަ އެއް ލިބުނުއިރު ބޭނުމެއް ނުކުރެވުނެވެ. އޭގެ ތެރެއިން އެއް ޝޮޓް ކީޕަރު ތޮލާލް ވަނީ މަތަކޮށްފަ އެވެ. އެކަމަކު އިތުރު ވަގުތުގައި ލިބުނު ބޯޅައިން ވަލޭރީ ވަނީ ވެލެންސިއާ އަށް ތިން ވަނަ ލަނޑެއް ކާމިޔާބު ކޮށްދީފަ އެވެ.\nކްލަބް ވެލެންސިއާ ޔުނައިޓެޑް ވިކްޓަރީ\nބަންސާމް ބުނާނެ ދޯ ތިމަންނަމީ އެފްއޭއެމްގެ ރައީސް އޭ.\nއުއްމީދަކީ ވެލެންސިޔާ ރެލިގޭސަނުން ސަލާމަށްވުން...


ގޮވާމުން ޒަކާތް ނެގުމުގައި އުޅޭ ދަރުމަވެރިއަކަށްް ވާން އެދެންތަ؟ ގޮވާމުން ޒަކާތް ނެގުމުގައި އުޅޭ ދަރުމަވެރިއަކަށްް ވާން އެދެންތަ؟\nގޮވާމުން ޒަކާތް ނެގުމުގައި އުޅޭ ދަރުމަވެރިއަކަށްް ވާން އެދެންތަ؟\nމި އަހަރު ގޮވާމުގެ ބާވްތަކުން ފިތުރު ޒަކާތް ދައްކާ ފަރާތްތަކުގެ ޒަކާތް ނަގާދިނުމުގައި ދަރުމަވެރިންގެ ގޮތުގައި ބައިވެރިވުމުގެ ފުރުސަތު އިސްލާމިކް މިނިސްޓްރީން ހުޅުވާލައިފިއެވެ.\nގޮވާމުގެ ބާވަތްތަކުން ފިޠުރު ޒަކާތް ދައްކަން ބޭނުންވާ ފަރާތްތަކަށް އެ ފުރުޞަތު އަންނަ އަންގާރަ ދުވަހުން ފެށިގެން ހުޅުވާލާނެކަން މިނިސްޓްރީން ވަނީ އިއުލާންކޮށްފައެވެ. ގޮވާމުން ޒަކާތް ދެއްކުމުގެ ފުރުސަތު މިމަހުގެ 11 ވަނަދުވަހުގެ ނިޔަލަށް ކުރިޔަށްދާނެއެވެ.\nއިސްލާމިކް މިނިސްޓްރީން ވިދާޅުވީ މި މަސައްކަތުގައި ދަރުމެވެރިންގެ ގޮތުގައި ބައިވެރިވެ އެމިނިސްޓްރީއަށް އެހީތެރިކަން ފޯރުކޮށްދޭން ބޭނުންވާ ފަރާތްތަކަށް އެ ފުރުސަތު ހުޅުވާލާފައިވާކަމަށެވެ. އަދި މިކަމަށް ޝައުގުވެރިވާ ފަރާތްތަކުން މާދަމާގެ 14:00 ގެ ކުރިން 9136188 ، 7975713 މި ނަމްބަރާއި ގުޅާ މައުލޫމާތު ހިއްސާކުރުމަށްވެސް އެ މިނިސްޓްރީން އެދެއެވެ.\nމި އަހަރު ގޮވާމުގެ ބާވަތްތަކުން ފިޠުރު ޒަކާތް ބަލައިގަތުން ކުރިޔަށްދާނީ ކީރިތި ޤުރުއާނާ ބެހޭ ޤައުމީ މަރުކަޒުގައެވެ. މި މަސައްކަތް ކުރިޔަށްދާނީ ހުކުރުދުވަސް ފިޔަވާ ކޮންމެ ދުވަހެއްގެ ހެނދުނު 10:00ން މެންދުރު 12:00އަށް ، މެންދުރުފަހު 13:00ން 14:30އަށް އަދި ރޭގަނޑު 21:00ން 22:30އަށެވެ.\nގޮވާމުންނަމަ ފިޠުރު ޒަކާތް ދައްކަންޖެހޭނީ އެބަޔަކު އާންމު ގޮތެއްގައި ކެއުމަށް ބޭނުންކުރާ ބާވަތްތަކުން ބޮލަކަށް 2.4 ކިލޯގެ މިންވަރުކަމަށެވެ. ފިޠުރު ޒަކާތުގެ ގޮތުގައި ބަލައިގަތުމަށް ހަމަޖެހިފައިވަނީ އާދައިގެ ހަނޑޫ، ބާސްމަތީ ހަނޑޫ، ގޮދަން ފުށް، ތައިލެންޑް ހަނޑޫ ، ރަތް ހަނޑޫ، އަދި އާޓާ ފުށެވެ.\nރަމަޟާންމަހުގެ ފުރަތަމަ ދުވަހުން ފެށިގެން ފިތުރު ޒަކާތް ބަލައިގަންނަންވަނީ ފަށާފައެވެ. އިސްލާމިކް މިނިސްޓްރީން ވިދާޅުވީ ރޯދަމަހުގެ 12ވަނަ ދުވަހުގެ ނިޔަލަށް ޒަކާތް ދައްކާފައިވަނީ 20862 މީހުންނެވެ. މާލޭ ސަރަޙައްދުގައި ޒަކާތް ބަލައިގަންނާނެ އެންމެ ފަހުގެ ތާރީޚަކީ މޭ މަހުގެ 14 ވަނަ ދުވަހުއެވެ. އަދި އަތޮޅުތަކުގައި އެރަށެއްގެ ކައުސިލުން ކަނޑައަޅާ މުއްދަތަކަށް ޒަކާތް ދެއްކޭނެއެވެ.\nފިތުރު ޒަކާތަކީ ރަމްޟާންމަހުގެ ރޯދައާއި ގުޅިގެން ކުރުމަށް އަންގަވާފައިވާ އަޅުކަމެކެވެ. ފިތުރު ޒަކާތް ދެއްކުމުގެ އެންމެ ބޮޑު އެއް ބޭނުމަކީ ނިކަމެތިންގެ މަތިން ހަދާންކޮށް، މުދާ ތާހިރުކުރެއްވުމެވެ. ރޯދަމަހުގެ އަޅުކަމުގެ ތެރޭގައި ހިމެނޭ އެއްމެ މުހިއްމު އެއްކަމަކީ ފިތުރު ޒަކާތްކަމަށްވާއިރު ލަސްނުވެ މި އަޅުކަން ފުރިހަމަކުރުމަކީ އެންމެ އެދެވިގެންވާގޮތެވެ.


Thayaarutha? Mua Ge Leena Mirey - vNews.mv\nތައްޔާރުތަ؟ މުއާގެ "ލީނާ" މިރޭ\nއަހުމަދު ހަމީދު އާދަމް 23 July 2019, 17:00\nކުޅަދާނަ ފިލްމީ ތަރި އަބްދުﷲ މުއާޒްގެ އަލަތު ޑައިރެކްޝަން ކަމަށްވާ "ލީނާ" ޕްރިމިއާކުުރުމަށް ދެން އޮތީ މަދު ގަޑިއިރުތަކެކެވެ. "ލީނާ" ކޮބައިތޯ ސުވާލުކުރި ފަރާތްތަކަށް މިރެއަކީ އަކީ އުފާވެރި ރެއަކަށް ވެގެންދާނެއެވެ.\nމިރޭ 9:00ގައި އޮލިންޕަހުގައި ބާއްވާ ޚާއްސަ ރަސްމިއްޔާތެއްގައި "ލީނާ" ޕްރިމިއާކުުރުމަށް ދަނީ ތައްޔާރުވަމުންނެވެ.\nއިބްރަތްތެރި މެސެޖްތަކެއް ލިބިދޭނެ "ލީނާ" މިރޭ ޕްރިމިއާކުރުމަށް ހަމަޖެހިފައިވާއިރު، ލީނާގެ ޝޯތަކުގެ ޓިކެޓްތައް ބާރު ސްޕީޑުގައި ދަނީ ވިކެމުންނެވެ. ޓިކެޓެއްގެ އަގު އުޅެނީ 100 ރުފިޔާއަށެވެ.\n"ލީނާ"އަކީ މިއަހަރު ބެލުންތެރިން އެންމެ އިންތިޒާރުކުރި އެއް ފިލްމެވެ. ވަކިން ޚާއްސަކޮށް "ލީނާ"ގައި ވާގޮތް ބަލާލަން ފިލްމީ އޯޑިއެންސް އޮތީ ތައްޔާރަށެވެ.\n"ލީނާ" މާދަމާ ރޭ ޕްރިމިއާކުރާއިރު ފިލްމުގެ ޑައިރެކްޓަރު ހުރީ ވަރަށް ބޮޑަށް ހިތްހަމަޖެހިފައެވެ.\n"މުޅި ފިލްމު އެއްކޮށް ނިންމާ މިހާރު ބަލާލެވިއްޖެ. އަޅުގަނޑު އެންމެ ފުރަތަމަ ދުވަހު ބޭނުންވި ވަރަށްވުރެވެސް މާ ރަނގަޅު ފިލްމެއް އުފެއްދިފައި މިވަނީ. ވަރަށް ބޮޑަށް ހިތްހަމަޖެހިފައި މި ހުރީ. ޚާއްސަކޮށް އެޑިޓިންގެ މަސައްކަތް ކުރަމުންދިޔައިރު، މި ތަންކޮޅު ރަނގަޅު ކޮށްލެވުނުނަމައޭ އެހެންވެސް ހިތަށް އެރި އެންމެ މަންޒަރެއްވެސް ނުދޭ. އެހާވެސް ރަނގަޅު. އެކްޓަރުންގެ އެކްޓިން ވަރަށްވެސް މޮޅު." ވީޓީވީގައި ވާހަކަދައްކަވަމުން މުއާ ބުންޏެވެ.\nމީގެ އިތުރުން "ލީނާ"އަކީ ފިލްމުގައި ހަރަކާތްތެރިވާ ތަރިންނަށްވެސް ވަރަށް ތަފާތު ތަޖުރިބާއެކެވެ.\nމިއީ އެ ތަރިންގެ ފިލްމީ ކެރިއަރުގައި ކުރެވުނު އެންމެ އިންތިޒާމު ރަނގަޅު މަސައްކަތެވެ. ފިލްމުގެ މަސައްކަތްކުރީ ހުރިހާ ތަރިންވެސް ވަރަށް ބޮޑަށް ހިތްހަމަޖެހިގެންނެވެ. މުއާ ހުރީ އެހާބޮޑަށްވެސް "ލީނާ"އަށް ތައްޔާރުވެގެންނެވެ. ރަނގަޅު އުފެއްދުމެއް ބެލުންތެރިންނާއި ހަމައަށް ގެނެސްދިނުމަށް މުއާ ވަނީ ތައުރީފު ހައްގު މިންވަރަށް ފިލްމަށް ތައްޔާރުވެފައެވެ.\nއެހެންކަމުން "ލީނާ" މިއީ މިއަަހަރު އޮލިންޕަހަށް އަންނާނެ އެންމެ ތަފާތު އަދި އެންމެ ރީތި އެއް ފިލްމަށްވާނެކަމީ ޝައްކެއް ހުރިކަމެއް ނޫނެވެ.\n"ލީނާއާ ބެހޭގޮތުން ބުނަން އޮތީ މިއީ މުއާގެ އާދަޔާ ޚިލާފް މޮޅު މަސައްކަތަކޭ. ވަކިން ޚާއްސަކޮށް ފިލްމުގެ ޝޫޓިން ކަންކަން މުއާ ހަމަޖައްސާފައިވާގޮތް ފާހަގަކޮށްލަންޖެހޭ. މިއީ އަޅުގަނޑަށް މަސައްކަތް ކުރެވުނު އެންމެ އިންތިޒާމް ރަނގަޅު ފިލްމު. އެކަން ހުރިހާ ތަރިންވެސް ފާހަގަކުރޭ." ފިލްމުގައި އެންމެ މުހިންމު ރޯލުން ފެނިގެންދާ އައްޒަ ބުންޏެވެ.\nއައްޒަގެ މި ވާހަކަތަކާއި ފިލްމުގައި ހަރަކާތްތެރިވާ އިތުރު ތަރިންކަމަށްވާ، ނުޒޫ، ދޮންއައްޔަ، ޒީނަތު، އާނަންދު، މަރިޔަމް ހަލީމް، އަހުމަދު ސައީދު، އަދި ކުޅަދާނަ ކެމެރާމަން ކަނޑިވެސް އެއްބަސްވެއެވެ.\nއެހެންވީމަ ދެން އޮތީ "ލީނާ"އަށް ތިޔަ ބެލުންތެރިންގެ ފުރިހަމަ ތަރުހީބު ދިނުމެވެ. އަވަހަށް އޮލިންޕަހަށް ވަޑައިގެން ޓިކެޓް ނަންގަވާށެވެ. "ލީނާ" ކޮންމެހެންވެސް ބަލާލަންވާނެއެވެ. މުއާގެ ފުރަތަމަ ފީޗާ ފިލްމު ބަލާލުމަށްފަހު، މުއާއަށް ކޮމެންޓެއް ދޭންވާނެއެވެ. މުއާގެ އިތުރު މަސައްކަތްތައް ބަލާލުމަށް މި ފިލްމަށް ދާންވާނެއެވެ.


Shakuvaa gina, avas natheeja eh beynunvaa3vaudhu! | Mihaaru\nރިލްވާނާއި ޔާމީންގެ މަރާ ގުޅިގެން ބޭއްވި ހިނގާލުމެއްގައި ރައީސް އިބްރާހިމް މުހައްމަދު ސޯލިހު ބައިވެރިވެވަޑައިގަންނަވަނީ.- ފޮޓޯ: އަހުމަދު އައިހަމް/ ދި އެޑިޝަން\n17 ނޮވެމްބަރ 2020 - 09:45 12 comments\nއަވަހަށް ނަތީޖާ ނެރެދެއްވާނެ ކަމަށް ރައީސް އިބްރާހިމް މުހައްމަދު ސޯލިހް ވެވަޑައިގަތް ވައުދުތަކުގެ ލިސްޓުގެ ކުރީގައި، މަރުތަކަށް އިންސާފު ހޯދައި ދިނުމާއި ޚިޔާނާތުގެ ފައިސާ ހޯދައި ބައިވެރިންނަށް ފިޔަވަޅު އެޅުމުގެ އިތުރުން ހައްގުވެރިންނަށް ފްލެޓްތައް ކަށަވަރު ކޮށްދިނުން ހިމެނެ އެވެ. ކުރީގެ ސަރުކާރާ މެދު ރައްޔިތުން މާޔޫސްވި ސަބަބުތަކާ ގުޅުވައި ވެވެވަޑައިގަތް މި ވައުދުތަކުން މި ސަރުކާރާ މެދު ރައްޔިތުންގެ އޭރު އޮތީ ބޮޑު އުއްމީދެކެވެ.\nއެކަމަކު ނޮވެމްބަރު، 17، 2018، ގައި ވެރިކަމުގެ ހުވާކުރެއްވިތާ މިއަދަށް ދެ އަހަރު ފުރި، ކާމިޔާބީތައް ސަރުކާރުން ފާހަގަކުރާއިރު، ފެންނަން އޮތް ހަގީގަތަކީ އެ ވައުދުތައް ފުއްދުމުގެ ސްޕީޑު ލަސްކަމެވެ. މަސައްކަތްތަކެއް ކުރަމުން އަޔަސް ރައްޔިތުން އެދޭ ނަތީޖާ ނުނެރެވި ދިގުލައިގެން ދިއުމުން ޝަކުވާތައް ވަނީ ގިނަވެފަ އެވެ.\nމަރުތަކަށް އިންސާފު ހޯދައިދިނުން: އާއިލާތައް މާޔޫސްކަމުގައި!\nވެރިކަމުގެ ހުވާކުރައްވައި ރައީސް އިބްރާހިމް މުހައްމަދު ސޯލިހް އެންމެ އިސްކަން ދެއްވި އެއް ކަމަކީ ގެއްލިފައިވާ މީހުންނާއި މަރާލާފައިވާ މީހުންގެ އާއިލާތަކަށް އިންސާފު ހޯދައި ދެއްވަން ކޮމިޝަނެއް އުފެއްދެވުމެވެ. އެ ކޮމިޝަނުން އެންމެ އިސްކަންދޭން ޖެހޭ މައްސަލަތަކުގެ ގޮތުގައި ދީނީ އިލްމުވެރިޔާ ޑރ. އަފްރާޝީމް އަލީ އަވަހާރަކޮށްލުމާއި ނޫސްވެރިޔާ އަހްމަދު ރިލްވާން ގެއްލުވާލުމާއި ބްލޮގަރު ޔާމީން ރަޝީދުގެ ގަތުލުގެ އިތުރުން ވަޅި ހަރައި މަރާލި ރ. މީދޫ، ފެންފިޔާޒުގޭ، މުހައްމަދު އަނަސްގެ މައްސަލަ ހިމެނުއްވި އެވެ. މި މައްސަލަތަކާ އެކު 28 މައްސަލައެއްގެ ތަހުގީގު ކޮމިޝަނުން ފެށި އެވެ.\nއެކަމަކު ކޮމިޝަނަށް ދެ އަހަރުވި އިރު، މިއިން އެއްވެސް މައްސަލައެއްގައި އިންސާފާ ހަމައަށް ވާސިލެއް ނުވެވުނެވެ.\nޑރ. އަފްރާޝީމާއި ރިލްވާން އަދި ޔާމީންގެ މަރުގެ މައްސަލައިގައި ކޮމިޝަނުން ގިނަ މަސައްކަތްތަކެއްކޮށްފި އެވެ. އެ މަރުތަކުގެ ފަހަތުގައި ވަނީ ކޮން ކަމެއް ކަން ހޯދައި ރިޕޯޓެއް އެކުލަވާލައިފަ އެވެ. އެހެން ބައެއް މައްސަލަތައް ވެސް ތަހުގީގުކޮށް ރިޕޯޓް ހެދި އެވެ. އެކަމަކު މައްސަލައަކީ އެ އަމަލު ހިންގި މީހުންނާ މެދު މިހާތަނަށް ފިޔަވަޅެއް ނޭޅުމެވެ.\nޑރ. އަފްރާޝީމާއި ރިލްވާން އަދި ޔާމީން ރަޝީދުގެ މައްސަލައިގައި، އިސްކޮށް އުޅުނު ބައެއް މީހުންގެ މައްޗަށް ދައުވާކުރަން މަރު ކޮމިޝަނުން ފޮނުވި މައްސަަލަތައް ވެސް ތަހުގީގު ފުރިހަމަކުރަން އެދިވަޑައިގެން ޕީޖީ އޮފީހުން އޮތީ އަނބުރާ ފޮނުވާލައިފަ އެވެ.\nއެ ތިން މަރުގެ ފަހަތުގައިވާ މީހުން އެނގި ފިޔަވަޅު އެޅުމުގައި، ލަސްވުމަކީ އާއިލާތަކުގެ ހިތްހަމަނުޖެހުން އޮތް ކަމެކެވެ.\nމަރު ކޮމިޝަންގެ މަސައްކަތްތައް ފެށިއިރު ރައްޔިތުންނަށް ޔަގީންކަން ދީފައި އޮތީ، ބޭރުގެ ޖަމާއަތްތަކާއި ތަހުގީގީ އިދާރާތަކުގެ އެހީތެރިކަން ހޯދާނެ ކަމަށެވެ. އެކަމަކު އެ މަންޒަރެއް ނުފެނެ އެވެ. މިހާތަނަށް ބޭރުގެ އިންވެސްޓިގޭޓަރަކު އަމަލީ ގޮތުން އުޅުއްވާކަން ހާމަކުރީ ރިލްވާންގެ ތަހުގީގުގައި އެކަންޏެވެ. ސަރުކާރުން އެކަން ފަހިކޮށްދިނީ އާއިލާ އިން އެދިގެންނެވެ.\nއަފްރާޝީމާއި ޔާމީނާއި އަނަސް އަދި ކޮމިޝަނަށް މައްސަލަ ހުށަހެޅި އެހެން އާއިލާތަކަށް ވެސް ހިތްހަމަޖެހުމެއް އަދި ނެތެވެ. ސަރުކާރުން ދޭ ޔަގީންކަމެއްގެ މައްޗަށް ހަމައެކަނި އޮތީ އުއްމީދެކެވެ. އެ ވައުދު ފުއްދަން ހަވާލުކުރި ކޮމިޝަނުން ނަތީޖާ ނެރެދީ، ރައްޔިތުންގެ އިތުބާރު އޮތީ އިޔާދަކުރަން ޖެހިފަ އެވެ.\nޚިޔާނާތް ބެލުން: ކޮޅެއްގައި ނުޖެހޭ\nމި ވެރިކަމުގެ ބޮޑު އެއް ވައުދަކީ ކުރީގެ ސަރުކާރުގައި އެމްއެމްޕީއާރުސީ އާއި ސަރުކާރު ހިއްސާވާ އެކި ކުންފުނިތައް މެދުވެރިކޮށް ހިންގި ޚިޔާނާތުން ދައުލަތަށް އެތައް ބިލިއަން ރުފިޔާއެއް ހޯދައި އެ މައްސަލަތަކުގައި އިންސާފުވެރިކަމާ އެކު ފިޔަވަޅު އެޅުމެވެ. އެކަމަކު މި މައްސަލަ ވެސް ކޮޅެއްގައި ނުޖެހި ތަހުގީގު ލަސްވުމުގެ ފާޑުކިއުންތައް ގިނަ އެވެ.\nޚިޔާނާތުގެ ބައިވެރިންނަށް ފިޔަވަޅު އެޅުމާ އެކު ދައުލަތަށް ގެއްލުނު ފައިސާ އަނބުރާ ހޯދައިދިނުން އަދި ހަމަ އޮތީ އެވެ.\nގާނޫނީ ބޮޑެތި ބާރުތަކަކާ އެކު ކޮމިޝަނެއް އުފައްދައި މުއައްސަސާތައް ގުޅިގެން ހިޔާނާތުގެ ތަހުގީގުތައް ކުރަމުން އަޔަސް މި މައްސަލައިގައި މިހާތަނަށް ޖަލު ހުކުމެއް ތަންފީޒުކުރައްވަމުން ގެންދަވާ ބޭފުޅަކީ ކުރީގެ ރައީސް ޔާމީނެވެ. ޚިޔާނާތުގައި އަމަލީ ގޮތުން އުޅުއްވި ކުރީގެ ނައިބު ރައީސް އަހްމަދު އަދީބާ އެކު ދައުލަތުން އަދަބު ލުއިވާ އެއްބަސްވުމެއް ހަދައި ހުކުމް އިއްވިޔަސް ހުންނެވީ ގޭބަންދުގަ އެވެ. މި ކަމުގައި ސަރުކާރުގެ އަމަލުތަކާ މެދު ސުވާލު އުފައްދާނެ ޖާގަ އެބަ ލިބެ އެވެ.\nރައީސް އިބްރާހިމް މުހައްމަދު ސޯލިހް ދެއްވި ޔަގީންކަމަކީ، ދައުލަތުގެ ޚަޒާނާ އިން ގެއްލުވާލި ފައިސާ ހޯދައި ބައިވެރިންނަށް އިންސާފުވެރިކަމާއި ހަމަހަމަކަމާ އެކު ފިޔަވަޅު އަޅުއްވާނެ ކަމެވެ. ދުނިޔޭގެ ގައުމުތަކާއި ބައިނަލްއަގުވާމީ ޖަމިއްޔާތަކާއި ޖަމާއަތްތަކުގެ އެހީތެރިކަން ހޯދަން ޖެހޭ ކަމަށް ވިދާޅުވެ، ރައްޔިތުން އެމަނިކުފާނަށް އިތުބާރު ކުރަން ރައީސް އޮތީ ވެރިކަމުގެ ފުރަތަމަ ދުވަހު ވެސް އެދިވަޑައިގެންފަ އެވެ.\nއެކަމަކު ހިޔާނާތުގެ ތަހުގީގު މަންޒަރާއި އެ ތަހުގީގު ކުރިއަށްދާ ގޮތާ މެދު ރައްޔިތުންގެ މަޖިލީހުގެ މެޖޯރިޓީ ޕާޓީ، އެމްޑީޕީގެ ބައެއް މެމްބަރުންގެ ވެސް ކަންބޮޑުވުންތައް އެބަ ހުއްޓެވެ. މި މައްސަލަތަކުގައި މުއައްސަސާތައް މަޖިލީހަށް ހާޒިރުކޮށް ޖަވާބުދާރީ ވެސް ކުރުވަ އެވެ.\nއެމްއެމްޕީއާރުސީގެ ހިޔާނާތުގައި މަންފާވި މީހުންގެ ލިސްޓެއް ތަހުގީގީ އިދާރާތަކުން އޮތީ އެކުލަވާލައިފަ އެވެ. ކުރީގެ ސަރުކާރާއި މިހާރުގެ ސަރުކާރުގެ އިސް ވެރިންނާއި މަޖިލިސް މެމްބަރުންނާ އެކު ނުފޫޒު ގަދަ ބޭފުޅުން ހިމެނިވަޑައިގަންނަވަ އެވެ. ސަރުކާރުން އާއްމުކުރަން ބޭނުން ނުވާ މި ލިސްޓުގައި ތިބި ގިނަ މީހުންގެ ތަހުގީގުތައް އަދި ނުނިމެ އެވެ. ނުފޫޒެއްގެ ދަށުނުވެ މައްސަލަތައް ބަލަމުން އަންނަ ކަމަށް މުއައްސަސާތަކުން ބުންޏަސް ފިޔަވަޅު އެޅުން ދަނީ ހައްތަހާ ލަސްވަމުންނެވެ.\nހައްގުވެރިންނަށް ފްލެޓް: އަދިވެސް އިންތިޒާރުގައި\nކުރީގެ ސަރުކާރުގައި އިއުލާންކުރި ބޯހިޔާވަހިކަމުގެ މަޝްރޫއުތަކުން ފްލެޓްތައް ބަހާލީ ނާއިންސާފުން ކަމުގެ ޝަކުވާ ބޮޑެވެ. ރައީސް ވައުދުވެވަޑައިގަތީ، އެ ޝަކުވާތައް އަލުން ބަލައި ހައްގުވެރިންނަށް ފްލެޓް ލިބޭނެ ކަން ކަށަވަރުކޮށްދެއްވުމަށެވެ. ހައުސިން މިނިސްޓްރީން އެކަން ކުރުމުގެ ބަދަލުގައި، ވަކި ކޮމިޓީއެއް އެކުލަވާލައި މަސައްކަތް ކުރަމުން އައި ނަމަވެސް މިހާތަނަށް ދިން ތާރީޚްތަކަށް ނިންމައެއް ނުލެވުނެވެ.\nކުރީގެ ސަރުކާރުގައި ފްލެޓަށް އެދުނު ގާތްގަނޑަކަށް 25،000 ފޯމު، އަލުން އިވެލުއޭޓްކޮށް މިހާތަނަށް އިއުލާންކޮށްފައި ވަނީ ފަސް ކެޓަގަރީއެއްގެ ލިސްޓެވެ. ހައުސިން މިނިސްޓަރު މުހައްމަދު އަސްލަމް އެންމެ ފަހުން ވިދާޅުވެފައި ވަނީ، ސެޕްޓެމްބަރުގެ ނިޔަލަށް ހުރިހާ ކެޓަގަރީއެއްގެ ވެސް ލިސްޓު އިއުލާންކުރެވޭނެ ކަަމަށެވެ. އެކަމަކު އެ މުއްދަތަކަށް އެކަމެއް ނުވި އެވެ.\nފްލެޓް ކޮމިޓީން ބުނެފައިވާ ގޮތުގައި ކޮވިޑް-19އާ ހެދި ހާލަތު ބަލަން ގޭގެއަށް ނުދެވުން ފަދަ ގޮންޖެހުންތައް ކުރިމަތިވި އެވެ.\nހުޅުމާލެ ޑިވެލޮޕްމެންޓް ކޯޕަރޭޝަން (އެޗްޑީސީ)ން މިހާރު އަމާޒު ހިފާފައި ވަނީ، އަންނަ މާޗް މަހުގެ ތެރޭގައި ފްލެޓްތަކަށް ވަދެވޭވަރު ކުރާށެވެ. އެހެންކަމުން ފްލެޓް ލިބޭނެ މީހުން އެހާތަނަށް ކަށަވަރުވާނެ ކަމަށް ގިނަ ބަޔަކު އިންތިޒާރު ކުރެ އެވެ.\nރައީސް އެދިވަޑައިގަތީ އިތުބާރު ކުރައްވަން\nވެރިކަމަށް ދެ އަހަރުވި އިރު، މުހިއްމު ބައެއް ވައުދުތަކުގައި، އެންމެ އެދެވޭ މިންވަރަށް ނަތީޖާ ނުނެރެވޭ ކަމަށް ރައީސް ވެސް އެއްބަސްވެވަޑައިގަންނަވަ އެވެ. އޭގައި، ގޮންޖެހުންތަކަކާ އެކު ހަތް މަހަށް ކޮވިޑުގެ ބިރުގެ ހިޔަނި ވެސް އެޅުނު ކަމަށް ވިދާޅުވި އެވެ.\nޖުމްހޫރީ ދުވަހުގެ މުނާސަބަތުގައި ރާއްޖެ ޓީވީގެ ޕްރޮގްރާމެއްގައި ރައީސް ވިދާޅުވީ އެންމެ ބޭނުންވި ސްޕީޑުގައި އެންމެ ބޭނުންވާ ހިސާބަށް ނުގެންދެވި ބައެއް މަސައްކަތް ކުރިއިރު މަރުތައް ބެލުމާއި ހިޔާނާތްތަކުގެ އިތުރުން މާލެ ސަރަހައްދުގެ ބޯހިޔާވަހިކަން ހިމެނޭ ކަމަށެވެ. އެއީ ރައްޔިތުންގެ ވަރަށް ބޮޑު ކަންބޮޑުވުން ހުރި މައްސަލަތަކެއް ކަން އެނގިވަޑައިގަންނަވާ ކަމަށް ވިދާޅުވި އެވެ.\nރައީސް ވިދާޅުވި ގޮތުގައި މަރު ކޮމިޝަނުގެ މަސައްކަތްތައް މިހާތަނަށް ނުނިމި، އާއިލާތަކުގެ ކަންބޮޑުުވުންތަކަށް ނިމުމެއް ނައިސް ލަސްވުމަކީ ވެސް އެމަނިކުފާނަށް އުނދަގޫފުޅުވާ ކަމެކެވެ.\n"އެ މަސައްކަތް އަޅުގަނޑު ބޭނުންވި ސްޕީޑަކު ނުގެންދެވޭ. އެ މަސައްކަތް ފަށައިގެން އެބަހުރި ދަތިތަކެއް. މަސައްކަތް ފަށައިގަތީމާ ފެނުނީ ހުރި ދަތިތައް. މިއިން ކޮންމެ ކަމެއްގެ އެންމެ އަޑިއަށް ވާސިލްވާން ވަރަށް ބައިވަރު މަސައްކަތްތައް އެބަހުރި،" ރައީސް ވިދާޅުވި އެވެ.\nއެމަނިކުފާނު ވިދާޅުވި އެ ދެ ވައުދާ ގުޅިގެން ވެސް ރަނގަޅު މަސައްކަތްތަކެއް ކުރެވިފައި އެބަހުއްޓެވެ. އޭގެ އިތުރުން، މިހާރު ނަތީޖާއާ ހަމައަށް ވާސިލްވާން މަސައްކަތްތަކެއް ފަށާފައިވާ ކަމަށާއި ރިލްވާންގެ މައްސަލައިގެ ތަހުގީގުގައި ބޭރުގެ އިންވެސްޓިގޭޓަރަކު ހަރަކާތްތެރިވުމަކީ ކުރިއެރުމެއް ކަމަށް ވިދާޅުވި އެވެ.\nމި ޔަގީންކަމަށް ވުރެން މިހާރު މުހިއްމު ވެފައި އޮތީ މި ވައުދުތަކުގައި ނަތީޖާ ނެރެދެއްވުމެވެ. ޝަކުވާތަކަށް ނިމުމެއް ގެނެސް ރައްޔިތުންގެ އިތުބާރު ދަމަހައްޓާށެވެ.\nއިތުރު ލިޔުންތައް ދިވެހި ސަރުކާރު ފްލެޓް ރައީސް އިބްރާހިމް މުހައްމަދު ސޯލިހް ރިޔާސީ ކޮމިޝަން އަހުމަދު އަސްއަދު


Konme Dhuvahakuves Salad Eh Kaanvee Sababu Thah - Vaguthu\nކޮންމެ ދުވަހަކުވެސް ސެލެޑެއް ކާންވީ ސަބަބުތައް\n10 މަސް ކުރިން ( އޭޕްރީލް 8, 2018 )\nސެލެޑަކީ ހަށިގަނޑަށް އެންމެ ފައިދާހުރި އެހެންނަމަވެސް ގިނައިން މީހުން ކައިނޫޅޭ އެއް ކެއުމެވެ. ޕިއްޒާ ނުވަތަ ފްރައިޑް ރައިސް ފަދަ ކާ އެއްޗިއްސަށްވުރެ ސެލެޑުން ހަށިގަނޑަށް ލިބޭ ފައިދާ އިތުރުވާއިރު ސެލެޑަކީ ކޮންމެ ދުވަހަކުވެސް ކެއުމަށް މަސައްކަތް ކުރަންޖެހޭވަރުގެ ހަށިގަނޑަށް ފައިދާހުރި އެއްޗެކެވެ. އަދި ސެލެޑަކީ ގިނަ އިރުތަކެއް ވަންދެން މީހާ ބަނޑުހައިނުވެ ހުރުމުގެ އިތުރުން ބަރުދަން ލުއިކުރުމަށްވެސް ކެއުން އެންމެ ރަނގަޅު އެކައްޗެވެ.\nފެހިކުލަ ގަދަ ފަތް އަދި ތަރުކާރީ ހިމެނޭ ސެލެޑަކީ އޭގެ ސަބަބުން މީހާގެ ލޭގައި އެންޓި އޮކްސިޑެންޓްސް ހިމެނޭ މިންވަރު އެތައް ގުނައަކަށް އިތުރުކޮށްދޭ އެއްޗެކެވެ. ސެލެޑުގައި ހިމެނުމަށް މަގުބޫލުވެފައިވާ އެކި ފަތްތަކާއި ތަރުކާރީއަކީ އޭގެ ސަބަބުން ވިޓަމިން ސީ، ވިޓަމިން އީ، ފޮލިކް އެސިޑް، ލައިސޮޕޭން، އަލްފާ އަދި ބީޓާ ކެރޮޓީން ގިނަ އަދަދަކަށް ހަށިގަނޑަށް ލިއްބައިދޭ އެއްޗިއްސެވެ. އެންޓި އޮކްސިޑެންޓްސް އަކީ ހަށިގަނޑަށް ގެއްލުންދޭ ފްރީ ރެޑިކަލްސްގެ ނަން ދެވިފައިވާ މޮލެކިއުލްތަކެއްގެ ސަބަބުން ލިބޭ ގެއްލުމުން ސަލާމަތްކޮށްދޭ މާއްދާތަކެކެވެ.\nދިރާސާކުރާ ފަރާތްތަކުން ބުނާގޮތުގައި ގިނަ އަދަދަކަށް މޭވާ އާއި ތަރުކާރީ ކެއުމަކީ ކެންސަރު ފަދަ ނުރައްކާތެރި ބަލިތަކާއި މީހާ ވަރަށް ބޮޑަށް ދުރުކޮށްދޭ ކަމެކެވެ. އަދި އެއީ ދުންފަތުގެ އިސްތިއުމާލުކުރާ މީހުންނަށްވެސް ކެންސަރުން ސަލާމަތްވުމަށް ކުރެވެން އޮތް އެންމެ ރަނގަޅު އެއް ކަމެވެ. އެގޮތުން އެކި ބާވަތުގެ ބީންސް، ޕީސް، ޕެޕާރސް، ޓޮމާޓޯ، ކެރެޓް، އާފަލު، ޕީޗް އަދި ސްޓްރޯބެރީއަކީ ސެލެޑްގައި ހިމަނައިގެން ކެއުމަށް އެންމެ ރަނގަޅު ބައެއް ކާނާތަކެވެ.\nޕިއްޒާ ފޮތީގެ މަތީގައި ބާއްވާހާ ވަރަށް އަލަނާސީގެ ފައިދާ ބޮޑު\nކެންސަރު ބަލީގައި މަރުވި ބައްޕަގެ މެސެޖްތަކެއް ސިގިރޭޓް ބޯ މީހުންނަށް\nހާޓް އެޓޭކާ ދުރުވުމަށް މި ކާނާތައް ބޭނުން ކުރޭ!


Hussain Shihab ge Hiyadhu ronee ey nudhaashey: Handhaanun...\nހުސެއިން ޝިހާބްގެ ހިތް އަދު ރޮނީއޭ ނުދާށޭ: ހަނދާންނުން ފިލުވާލަން އުނދަގޫ ލަވަޔަކަށް\nލަވަ އުފެއްދުމުގައި ބައިވެރިވި މީހުން އެކަމަށް ފަހުރުވެރިވޭ\nކ. މާލެ 11 މެއި 2019 | ހޮނިހިރު 23:33 11,130\nހިތްއަދު ރޮނީ މިލަވައިގެ މަންޒަރެއް އަދި ލަވަ ވިދާޅުވި ހުސެއިން ޝިހާބް - ރައީސް އޮފީސް\nމ. ބަގީޗާގޭ އަލްމަރްހޫމް އިބްރާހިމް ޝިހާބްގެ ދަރިކަލުން ހުސެއިން ޝިހާބް އިސްކޮށް ހުންނަވައި 1980 ގެ ކުރީކޮޅު އުފެއްދެވި ދިވެހި ފިލްމް "ފުން ޒަހަމް" ގެ "ހިތްއަދު ރޮނީއޭ ނުދާށޭ" ލަވަޔަކީ މިއަދު ވެސް މަގުބޫލް ކަމަށް ބަދަލެއް ނާންނަ ލަވައެކެވެ. ސަބަބަކީ ޅެމުގެ އެމުނިއެކުލެވުމާ ބަސްތިލަކަމާއި ޅެމުން ގެނެސްދީފައިވާ ވާހަކަ ކޮންމެ މީހެއްގެ ހަޔާތާ ވެސް ގުޅުން ބޮޑުވުމެވެ.\nއިޝްޤުގައި ޖެހި ހިތް ހަލާކުވެފައިވާ މީހެއްގެ ހިތަށް އަރާ ފައިބައިގެންދާނެ ކަންކަން ސިފަ ކޮށްދީފައިވާ މި ލަވައިގެ ޅެން ހައްދަވައި ދެއްވާފައިވަނީ ހުސައިން ޝިހާބު ބޭނުންވި ބައިތަކުގެ މައްޗަށް، މަޝްހޫރު ޅެންވެރިޔާ އަލްމަރުހޫމް ޔޫސުފް މުހައްމަދު ފުޅެވެ. ޅެންވެރިކަމުގެ މަޝްހޫރު ނަމުން ނަމަ އެދުރުބެ އެވެ. ލަވަ ވިދާޅުވެފައި ވަނީ ހުސައިން ޝިހާބެ އެވެ.\nދިވެހި މިއުޒިކްގެ ރަން ޒަމާނުގައި މި ލަވައިގެ މިއުޒިކް އަމިއްލަ ރާގަށް ހަދާފައިވަނީ " ޓްވެންޓީ ސެންޗަރީ ބީސީ" އިން އިންނެވެ.\nމި ލަވައިން އަދި ފިލްމުން ވެސް ފެންނަ ފިރިހެން އެކްޓަރަކީ މ. މުލަންމާގޭ މުހައްމަދު ހަލީމެވެ. އަންހެން އެކްޓަރަކީ ރ. މަޑުއްވަރީ ، ނޫވިލާގޭ ހައްވާ ހުސެއިންއެވެ.\nހަލީމް ބުނި ގޮތުގައި އެފިލްމް ކުޅުމަށް ފުރުސަތު ލިބިގެން ދިޔައީ އީޕީއެސްގައި ކިޔަވަން އުޅުނުއިރު އުޅުނު ރަހްމަތްތެރިންގެ ފަރާތުންނެވެ. ސްކޫލް ދައުރުގައި ހަލީމް ވެސް ސްޓޭޖް ޑްރާމާތައް ކުޅުމުގައި ހަރަކާތްތެރިވި އެވެ.\nފިލްމު ކުޅުމަށް ފުރުސަތު ލިބިގެން ދިޔައީ، އޭރު އެފަދަ ކަމެއް ކުރާނެ މީހަކު ނުވެގެން މަސައްކަތް ކުރަމުން ދަނިކޮށް ކަމަށް ގަބޫލް ކުރެވޭ ކަމަށް ހަލީމް ބުންޏެވެ. އެންމެ 20 އަހަރުގައި އެ ފިލްމު ކުޅެފައިވާ، މިހާރު އަމިއްލަ ޓޫރިޒަމް ދާއިރާގެ ވިޔަފާރީގައި އުޅުއްވާ އުމުރުން 50 އަށް ވުރެ މައްޗަށް ގޮސްފައިވާ ހަލީމް ކުޅުނު ލަވަ ކިތަންމެ މަޝްހޫރު ވި ނަމަވެސް، އެ ލަވައިގެ ހަނދާންތައް އޭނާ އާކުރަން ބޭނުމެއް ނުވެ އެވެ.\nލަވައިގައި އެކްޓްކުރި މުހައްމަދު ހަލީމް\nހަލީމް އާއެކު ފެންނަ ޒުވާން އަންހެން ކުއްޖާ، ހައްވައަށް އޭރު އެންމެ 17 އަހަރެވެ. ފިލްމު ކުޅުނުއިރު ހައްވަ ހުރީ ޓީޗިން ޓްރެއިން ހެދުމަށް މާލެ އައިސް ހ. ޝަފީގުގޭގަ އެވެ.\nލަވައިގައި އެކްޓްކުރި ހައްވަ\n"އެގޭގައި ހުންނަވަނިކޮށް ހުސެއިން ޝިހާބަށް ފެނިވަޑައިގެން ފިލްމެއް ކުޅުމަށް ހައްވަ ރަގަޅު ކަމަށް ޝަފީގްގޭ ޝަފީގް އަރިހުގައި ދެންނެވުމުން ޝަފީގްގެ އެދިލެއްވުމަކަށް އެކަން ކުރީ،" މިހާރު އުމުރުން 52 އަހަރުގެ ހައްވަ ބުންޏެވެ.\nހައްވައަކީ މިހާރު ވެސް މަޑުއްވަރީ ސްކޫލްގެ ޓީޗަރެކެވެ.\nކ. ތުލުސްދޫގައި ހަލީމް އާއި ހައްވި ފިލްމުގެ މަންޒަރުތައް ނެގިތާ 30 އަށް ވުރެ ގިނަ އަހަރު ވެފައިވާއިރު، އޭގެ ފަހުން އެ ދެ މީހުން ބައްދަލެއް ނުވެ އެވެ. ނަމަވެސް އެއީ ހަނދާނުން ފިލައިގެން ދާނެ މަންޒަރުތަކެއް ހަނދާންތަކެއް ނޫންކަން ދެ މީހުންގެ ވާހަކަތަކުން އެނގުނެވެ.\nހުސެއިން ޝިހާބް ލަވަ ވިދާޅުވެފައިވާލެއް އަސަރު ގަދަކަމާއެކު، އަދި ލަވަ ގިނަ ބަޔެއްގެ ހަޔާތާ ގުޅުން ހުރުމާއެކު، ލަވައިގެ މަޝްހޫރު ކަމަށް ފަނޑުވުމެއް ނާދެ އެވެ. އެކި އެކި ސްޓޭޖްތަކުގައި މިހާރުގެ ފަންނާނުން އެ ލަވަ ކިޔަމުންދެ އެވެ. މޯލްޑިވިއަން އައިޑަލްގައި ވެސް ދެ އަހަރެއްގައި އެ ލަވަ ކިޔާފައިވެ އެވެ.\nމި ލަވައިން މިހާރު ވެސް އެތައް ބަޔަކު ރޮއްވާލަ އެވެ. އަދި ހިތަށް ތަދުވެފައިވާ އެތައް ބަޔެއްގެ ހިތުގެ ފަރުވާއަކަށް މި ލަވަވެގެން ދެއެވެ.


ޝައިޚް ޓިމްހަމްބަލް ގެ ލެކްޗާރ ސަންޓީވީ އިންނާއި މުންނާރު ޓީވީ އިން ލައިވް ކުރާގޮތަށް ހަމަޖެހިއްޖެ – ޖަމްޢިއްޔަތުއް ސަލަފް\nޝައިޚް ޓިމްހަމްބަލް ގެ ލެކްޗާރ ސަންޓީވީ އިންނާއި މުންނާރު ޓީވީ އިން ލައިވް ކުރާގޮތަށް ހަމަޖެހިއްޖެ\nތާރީޚް: 12:10 25 ޖުލައި 2018\nޖަމްޢިއްޔަތުއްސަލަފުގެ ފަރާތުން އިންތިޒާމު ކޮށްގެން އޮގަސްޓު 3ވަނަ ދުވަހު ބާއްވާ ’ދަކޯލް2018‘ ގެ މައި ދަރުސް ސަން.ޓީވީއިންނާއި މުންނާރު ޓީވީއިން ލައިވް ކުރާގޮތަށް ހަމަޖެހިއްޖެއެވެ.\nއިނގިރޭސިވިލާތުގެ މަޝްހޫރު ޢިލްމުވެރިއެއްކަމަށްވާ އައްޝައިޚް މުޙައްމަދު ޓިމް ހަމްބަލް މާލޭގައި ބާއްވާ މައި ދަރުސް އޮންނާނީ އޮގަސްޓު3ވަނަ ދުވަހު އިސްލާމީ މަރުކަޒުގެ ބޭރުގައި އޮންނަ މާބުލް ޖެހި ސަރަހައްދުގައެވެ. ދަރުސްގެ މައުޟޫއަކީ ’ޕީ.ފެކްޓާރ‘ އެވެ. މިދަރުސް ވީހާވެސް ގިނަ ބަޔަކަށް ފޯރުކޮށްދިނުމަށްޓަކައި ސަންޓީވީ އާއި މުންނާރު ޓީވީގެ އިތުރުން އިތުރު ޗެނެލްތަކުންވެސް ދެއްކުމަށް މަސައްކަތް ކުރަމުންދާކަމަށް ޖަމްޢިއްޔަތުއްސަލަފުގެ ހިންގާކޮމެޓީގެ މެމްބަރު އަދި ’ދަކޯލް2018‘ ގެ ކޯޑިނޭޓާރ މުޙައްމަދު ސުޖާއު ވިދާޅުވިއެވެ.\n”ޓިމްހަމްބަލް މާލޭގައި ބާއްވާ ލެކްޗާރ ސަން.ޓީވީ އިންނާއި މުންނާރު ޓީވީއިން ލައިވް ކުރާގޮތަށް މިހާރުވަނީ ހަމަޖެހިފަ. އަދިވެސް އިތުރު ޗެނެލްތަކުން މިދަރުސް ދެއްކޭތޯ އެބަ މަސައްކަތް ކުރަން. މިދަރުސް ލައިވް ކުރުމުގެ ފުރުސަތު ހަމަ ހުރިހާ ޓީވީތަކަކަށްވެސް އެބައޮތް. އެކަން ވާނީ ޓީވީތަކަށް އަންގާފަ. އެހެންނަމަވެސް އަދި ހަމަޖެހިފައިވަނީ ސަންޓީވީ އާއި މުންނާރު ޓީވީ. އަޅުގަނޑުމެންގެ ބޭނުމަކީ ވީހާވެސް ގިނަ ބަޔަކަށް މި ދަރުސް ފޯރުކޮށްދިނުން.“ ސުޖާއު ވިދާޅުވިއެވެ.\nޓިމްހަމްބަލް މާލޭގައި ބާއްވާ ދަރުސްގެ އިތުރުން ރުޤްޔާ ވޯކްޝޮޕްއެއްވެސް ބޭއްވުމަށްވަނީ ހަމަޖެހިފައެވެ. އަންހެން ބޭފުޅުންނަށް ޚާއްޞަކޮށްގެން ކުރިއަށްގެންދާ މި ވޯކްޝޮޕްއަށް މިހާރުވެސް ވަރަށްގިނަ ބޭފުޅުން އެޕްލައި ކޮށްފައިވާކަމަށާއި އަދިވެސް ބައިވެރިވުމުގެ ފުރުސަތު އޮތްކަމަށް ސުޖާ ވިދާޅުވިއެވެ.\nޝައިޚް ޓިމް ހަމްބަލްގެ އިވެންޓުތައް އޮގަސްޓު މަހުގެ 1 ވަނަ ދުވަހުން ފެށިގެން5އާއި ހަމައަށް ކުރިއަށްދާއިރު މާލޭގައި އޮގަސްޓު3ވަނަ ދުވަހު ބާއްވާ މައި ދަރުސްގެ އިތުރުން އޮގަސްޓު2ވަނަ ދުވަހު އެމް.އެން.ޔޫގެ ދަރުވަރުންނަށް އަމާޒުކޮށް ’ސަކްސެސް‘ ގެ ނަމުގައި ލެކްޗަރއެއް ބޭއްވުމާއި، އޮގަސްޓު2އަދި3ވަނަ ދުވަހު ރުޤްޔާ ވޯކްޝޮޕް ބޭއްވުމާއި، އޯގަސްޓު4ވަނަ ދުވަހު އދ.މަހިބަދޫގައި ކުރިއަށް ގެންދާ އެކިއެކި ހަރަކާތްތައް ހިމެނެއެވެ. އަދި ޒުވާނުންކޮޅެއް ގޮވައިގެން ދަތުރު ދިއުމާއި، ޝައިޚް ޓިމް ހަމްބަލް އާއެކު ހިޖުރަ ކޭމްޕު ބޭއްވުން ހިމެނެއެވެ. ހިޖުރަ ކޭމްޕަކީ ޒުވާނުންނާއެކު ޖަމްޢިއްޔަތުއްސަލަފުގެ ފަރާތުން ކޮންމެ އަހަރަކުވެސް ކުރިއަށް ގެންދާ ހަރަކާތެކެވެ.


Dhemefirin maaraamaaree hingai anhen meehge haalu dheravejje\nދެމަފިރިއަކު މާރާމާރީ ހިންގައި އަންހެން މީހާގެ ހާލު ސީރިއަސް\nހއ. ހޯރަފުށި: އެ ރަށުގައި ފިރިމީހާގެ ފަރާތުން އަނިޔާލިބުނު އަންހެނެއްގެ ހާލު ދެރަވެ ފަރުވާދެމުން ދޭ -- އަހުމަދު އަޝްހާދު އަބްދުﷲ (ޖެރީ) | އަވަސް\nދެމަފިރިޔަކު މަރާމާރީ ހިނގައި އޭގެ ތެރެއިން އަންހެން މީހާގެ ހާލު ސީރިއަސްވެ ފަރުވާ ދޭން ފަށައިފި އެވެ.\nހއ. ހޯރަފުށީގައި ދެމަފިރިއެއްގެ ދެމެދުގައި ހިނގި ހަމަނުޖެހުމެއްގައި މާރާމާރީ ހިންގައި އަންހެންމީހާއަށް ބޮޑެތި އަނިޔާތަކެއް ވަނީ ވެފަ އެވެ. ރޭގެ އެ މާރާމާރީގައި އަނިޔާވެފައިވާ އަންހެން މީހާއަށް މިހާރު ދިއްދޫ ހޮސްޕިޓަލުން ފަރުވާ ދިނުމަށް ފަހު އިތުރު ފަރުވާއަށް ކުޅުދުއްފުއްޓަށް ގެންދިޔުމުގެ މަސައްކަތް ވަނީ ފަށާފަ އެވެ.\nއަނިޔާވި އަންހެން މީހާގެ އާއިލާގެ ފަރާތުން ވާހަކަ ދެއްކި މީހާކު މިއަދު ބުނީ އަނިޔާ ކޮށްފައި ވަނީ އޭނާގެ ފިރިމީހާ އާއި ސުވާލެއް ކުރުމުން އެކަމާ ހިތްހަމަ ނުޖެހިގެން ކަމަށެވެ. އެ އާއިލާއިން ބުނީ އަންހެން މީހާގެ ބޮލުގައި ޖަހާފައިވާ ކަމަށެވެ. އަދި ކަރުގައި ހިފުމުގެ ސަބަބުން ކަރުގެ އެތެރެއަށް ގެއްލުން ވެފައިވާ ކަމަށެވެ. މީގެ އިތުރުން ފައިގެ އިނގިއްޔެއް ވެސް ބިންދައިގެން ގޮސްފައިވެ އެވެ.\nއަނިޔާކުރި ފިރިހެން މީހާ ރޭގެ ވަގުތެއްގައި ހައްޔަރު ކުރި އެވެ. ނަމަވެސް ފަހުން އޭނާ ދޫކޮށްލީ ކަމަށް އެރަށުން ވާހަކަ ދެއްކި މީހުން ބުންޏެވެ.\nފުލުހުން ބުނީ ހޯރަފުށީގައި ދެމަފިރިއެއްގެ ދެމެދުގައި ހިނގި ހަމަނުޖެހުމެއްގެ މައްސަލަ ރޭ 9:35 ގައި ހުށަހަޅާފައިވާ ކަމަށާއި އެ ހަމަނުޖެހުމުގައި ދެ މީހުންނަށް ވެސް އަނިޔާވި ކަމަށެވެ. އަނިޔާވި އަންހެންމީހާ ދިއްދޫ ހޮސްޕިޓަލުގައި ފަރުވާ ހޯދަމުންދާ ކަމަށާއި ފިރިހެން މީހާއަށް ވެސް ހޯރަފުށި ހެލްތު ސެންޓަރުން ފަރުވާދިން ކަމަށެވެ.\nމި މައްސަލަ ޖެންޑާ މިނިސްޓްރީ އާއި ގުޅިގެން ބަލަމުންދާ ކަމަށް ވެސް ބުންޏެވެ.\nހއ. ހޯރަފުށި މޯލްޑިވްސް ޕޮލިސް ސާވިސް ކުޅުދުއްފުށި + އދ. ދިއްދޫ މާރާމާރީ ހިންގުން\nކުޅުދުއްފުށީގައި މީހަކު ޒަހަމްކޮށްލައިފި\nމާރާމާރީ ހިންގި ބަޔަކު ހޯދަނީ


Atholhuge enme molhu futsal kulhuntheriyakee Sobee\nއަތޮޅުގެ އެންމެ މޮޅު ފުޓްސަލް ކުޅުންތެރިޔާގެ މަގާމް ސޮބީ އަށް\n11 މާރޗް 2022\nމިހާރު ކުރިއަށްދާ ގޯލްޑަން ފުޓްސަލް ޗެލެންޖުގެ ބ. އަތޮޅުގެ އެންމެ މޮޅު ކުޅުންތެރިޔާގެ މަގާމް އޭދަފުށީގެ ހުނަރުވެރި ފުޓްސަލް ތަރި އަހުމަދު އަޝްރަފް ޔޫސުފް (ސޮބީ) ހޯދައިފި އެވެ.\nމުބާރާތުގެ ބ. އަތޮޅު ބުރުގެ ކުޅުން ރޭ ނިމުނުއިރު 6-0 އިން ހިތާދޫ ބަލިކޮށް އޭދަފުށި ވަނީ އަތޮޅު ޗެމްޕިއަންކަން ހޯދައިފަ އެވެ.\nމިއީ ޖެހިޖެހިގެން އަތޮޅު ޗެމްޕިއަންކަން އޭދަފުށިން ހޯދި ތިން ވަނަ ފަހަރެވެ. 2018، 2019 އަދި މި އަހަރު ވެސް އަތޮޅު ޗެމްޕިއަންކަން އޭދަފުށިން ހޯދިއިރު އެންމެ މޮޅު ކުޅުމެއް ދެއްކި އެއް ކުޅުންތެރިޔަކީ ސޮބީ އެވެ.\nމުބާރާތުގެ ފުރަތަމަ މެޗުގައި އޭދަފުށިން 5-1 އިން ތުޅާދޫ ބަލިކުރި މެޗުގައި ސޮބީ ވަނީ ދެ ލަނޑު ޖަހައި މެޗުގެ މޮޅު ކުޅުންތެރިޔާގެ މަގާމް ހޯދައިފަ އެވެ. ރޭ ހިތާދޫ ކޮޅަށް ހަ ލަނޑު ޖެހިއިރު ސޮބީ ވަނީ އެއް ލަނޑު ޖަހައިފަ އެވެ. އަތޮޅު ބުރުގައި ޖެހި ތިން ލަނޑާ އެކު ސޮބީ ވަނީ ބ. އަތޮޅުން އެންމެ ގިނަ ގޯލު ޖެހި ކުޅުންތެރިޔާގެ މަގާމް ވެސް ހޯދައިފަ އެވެ.\nސޮބީ ވަނީ 2018 ވަނަ އަހަރު ވެސް ބ. އަތޮޅުގެ މޮޅު ކުޅުންތެރިޔާގެ މަގާމް ހޯދައިފަ އެވެ. 2019 ވަނަ އަހަރު އަތޮޅުގެ މޮޅު ކުޅުންތެރިޔާގެ މަގާމް ހޯދީ އިޝާން އިބްރާހީމް (ސައްޓު) އެވެ. އޭދަފުށި ފުޓްސަލް ޓީމު 2018 ވަނަ އަހަރުގެ ސެމީ ފައިނަލުގައި ވާދަކޮށް، 2019 ވަނަ އަހަރުގެ ފައިނަލުގައި ވަނީ ބަލިވެފަ އެވެ. މި ދެ އަހަރު ވެސް މުބާރާތުގެ އެންމެ މޮޅު ފަސް ކުޅުންތެރިންގެ ތެރޭގައި ސޮބީ ވަނީ ހިމެނިފަ އެވެ.\nއަތޮޅު ޗެމްޕިއަންކަން ހޯދުމުން އޭދަފުށި ދެން ވާދަކުރާނީ ޒޯން ދޭއްގަ އެވެ. މި ޒޯނުގައި ދެން ހިމެނެނީ ރ. ދުވާފަރާއި ނ. ކުޑަފަރީ އެވެ. ފުރަތަމަ މެޗުގައި މި މަހުގެ 15 ވަނަ ދުވަހު ވާދަކުރާނީ އޭދަފުއްޓާއި ދުވާފަރެވެ. މި މަހުގެ 18 ވަނަ ދުވަހު ކުޅޭ މެޗުގައި އޭދަފުށި ނުކުންނާނީ ކުޑަފަރިއާ ދެކޮޅަށެވެ. ޒޯންގެ ފަހު މެޗުގައި ދުވާފަރާއި ކުޑަފަރި ވާދަކުރާ މެޗު އޮންނާނީ މި މަހުގެ 20 ވަނަ ދުވަހު އެވެ.\nޒޯންގެ ތިން ޓީމުގެ ތެރެއިން އެންމެ މޮޅު ދެ ޓީމު މުބާރާތުގެ ފައިނަލް ބުރަށް ހޮވޭނެ އެވެ.


Boardah Vagah Theyo Fuel Supply in 41 Million ge Theyo Dhookuri Massalaigai Kureege MD Vazeefain Vakikoffi\n30 ޖެނުއަރީ 20193ކޮމެންޓް\nބޯޑަށް ވަގަށް ފިއުލް ސަޕްލައިން 41 މިލިއަނުގެ ތެޔޮ ދޫކުރި މައްސަލާގައި ކުރީގެ އެމްޑީ ވަޒީފާއިން ވަކިކޮށްފި\nރައީސް އަބްދުﷲ ޔާމީންގެ ދައުރުގައި ފިއުލް ސަޕްލައިގެ އެމްޑީއަކަށް ހުންނެވި ހުސައިން ދީދީ އެކުންފުނީގެ ބޯޑަށް ވަގަށް 41 މިލިއަން ރުފިޔާގެ ތެޔޮ ކުންފުނިތަކަކަށް ދޫކޮށްފައިހުރި މައްސަލައެއްގައި އޭނާ ވަޒީފާއިން ވަކިކޮށްފިއެވެ.\nއެސްޓީއޯގެ މީޑިއާ އޮފިޝަލް ވިދާޅުވީ ފިއުލް ސަޕްލައިގެ ކުރީގެ އެމްޑީ ހިންގަވާފައިވާ ކަމަށް ތުހުމަތު ކުރެވޭ ހިޔާނާތުގެ މައްސަލައަކާއި ގުޅިގެން އެ މައްސަލަ އޭސީސީއަށް ފޮނުވަން ނިންމައި، އޭނާ މިހާރު ހުރި އެސްޓީއޯގެ ޖެނެރަލް މެނޭޖަރު ސޭލްސް، ރީޖަނަލްގެ ވަޒީފާއިން ވަކިކޮށްފައިވާ ކަމަށެވެ.\n"އޮޑިޓް ރިޕޯޓަށް ބެއްލެވުމަށްފަހު ކުންފުނީގެ ބޯޑުން ނިންމީ ހިޔާނާތުގެ މައްސަލަތަކެއް ހުރި ކަމަށް، އެހެންވެ ވަޒީފާއިން ވަކިކުރުމަށް" އެސްޓީއޯގެ މީޑިއާ އޮފިޝަލް ވިދާޅުވިއެވެ.\nސީއެންއެމަށް އެގިފައިވާ ގޮތުގައި ހުސައިން ދީދީ ވަނީ ފިއުލް ސަޕްލައިގެ ބޯޑުން ކުންފުނިތަކަށް ކްރެޑިޓަށް ތެޔޮ ދޫނުކުރަން އަންގާފައި ވަނިކޮށް 41 މިލިއަން ރުފިޔާގެ ތެޔޮ ދޫކޮށްފައެވެ. އަދި މީގެ ތެރެއިން ބައެއް ކުންފުނިތަކަށް ދޫކޮށްފައި ހުރި ތެލުގެ ފައިސާ ފިއުލް ސަޕްލައިއަށް ލިބިފައިވާއިރު، 21 މިލިއަނަށް ވުރެ ގިނަ ފައިސާ އަދި އެ ކުންފުންޏަށް ލިބިފައެއް ނުވެއެވެ.\nފިއުލް ސަޕްލައިން ތެޔޮ ދޫކޮށްފައި ވަނީ ކޮން ކުންފުނިތަކަކަށް ކަމެއް ސާފެއް ނުވެއެވެ.\nމިކަމާއި ގުޅިގެން ހުސައިން ދީދީ ފޯނަށް ޖަވާބު ނުދެއްވާތީ ހުސައިން ދީދީގެ ބަހެއް ލިބޭގޮތް ވަނީ ނުވެއެވެ.\nރައީސް ޔާމީންގެ ސަރުކާރުގައި ހުސައިން ދީދީ ފިއުލް ސަޕްލައިގެ އެމްޑީއަކަށް އަންޔަން ކުރައްދެން ހުންނެވީ އެސްޓީއޯ ގދ.ތިނަދޫ ފިހާރައިގެ މެނޭޖަރަކަށެވެ.\nވައްކަން ފިއުލް ސަޕްލައި\nމީހުން ލައްވާ ތިފާޑުގެ ކަންކަން ކުރުވާފަ ފައިދާ ނަގައިގެން ޔާމީނު ބޯ ދަމައިގަނެގެން އެހުންނަނީ. ތިގޮތައް ކިތައް މީހުންގެ އަބުރު ދުއްވާލައިފި މުލުވަގު ޔާމީނު\nތިވާހަކަ ބުނެވިއްޖެނު! ތި ނިމުނީ! ތި ތެލެއް ގެ ބޮޑުބައެއް މިސަރުކާރުތެރޭގެ ބޭފުޅުންނަށް ވެސް ވާނީ ލިބިފައި! މައްސަލަ ނިމުނީ!\nޔާމިނުގެ މީހުން އަބަދުވެސް ގައުމުދަވާލާނެ


Malaaikathun Khalgu Kurehvun – Iru\nގަދަކީރިތިވަންތަ ﷲތައާލާ މަލާއިކަތުން ޚަލްގުކުރައްވާފައިވަނީ ތަފާތު ދަރަޖަތަކުގައެވެ. އަދި ތަފާތު ގޮތްތަކަށެވެ. އާންމު ގޮތެއްގައި މަލާއިކަތުން ޚަލްގުކުރެވިފައިވަނީ ނޫރުންނެވެ. މަލާއިކަތުންނަށް އީމާންވުމަކީ އިސްލާމްކަމުގެ ފަސް ރުކުނުގެ ތެރެއިން ދެވަނަ ރުކުނެވެ.\nމަލާއިކަތުން ޚަލްގުކުރެވިފައިވަނީ ނޫރުން ކަމުގެ މާނައަކީ ޚަލްގުކުރެވުމުގެ އަސްލެވެ. ޖިންނީން އަލިފާނުންނެވެ. ނަމަވެސް އިންސާނާގެ ހަށިގަނޑު ފެންނަ ފެނުމަށް އެކުލެވިގެންވަނީ ކައްޓާއި މަހާއި ލެއާއި ފެނެވެ.\nމަލާއިކަތުން ލައްވާފައިވަނީ ތަފާތު ސިފަފުޅުތަކުގައި ތަފާތު ގޮތްގޮތަށް ތަފާތު މަސްއޫލިއްޔަތުތަކުގައެވެ. މިސާލަކަށް ނަރަކަ (ޖަހަންނަމަ) އާއި ހަވާލުކުރެވިފައިވަނީ ޒަބާނިއްޔަ މަލާއިކަތުންނެވެ. ސުވަރުގެ (އަލްޖަންނަތު) ހަވާލުކުރެވިފައިވަނީ ރަޙްމަތުގެ މަލާއިކަތުންނާއެވެ.\nމަލާއިކަތުންނަކީ ﷲތަޢާލާގެ ހުކުމްތަންފީޒުކުރުމަށް ހަވާލުވެ ތިއްބަވާ ފަރާތެވެ. ﷲ ތަޢާލާގެ އަމުރުފުޅުތަކަށް ކުޑަވެސް ލަސްވުމެއް، ފަރުވާކުޑަކުރުމެއް، ނުކޮށް ދޫކޮށްލުމުގެ ބާރެއް، އިޙަތިޔާރެއް މަލާއިކަތުންނަށް ލިބިގެނެެއް ނުވެއެވެ. މާނައަކީ ﷲތަޢާލާގެ ކޮންމެ އަމުރުފުޅެއް އެ އަމުރުފުޅު ކުރައްވާ ގޮތަކަށް ވަގުތުން ވަގުތަށް ކުރައްވާނެއެވެ. އަދި ކޮންމެ މަލާއިކަތަކު އެމަލާއިކަތެއްގެ މަސްއޫލިއްޔަތާއި ގުޅޭ ސިފައަކަށް ބަދަލުވުމުގެ ބާރާއި ގާބިލްކަން މަލާއިކަތުންނަށް ދެއްވާފައިވެއެވެ. މިގޮތުން ﷲ ތަޢާލާގެ ވަޙީގެ މަލާއިކަތަށް ޖިބްރީލް ޢަލައިހިއްސަލާމް ވަޙީއާއިގެން ރަސޫލުބޭކަލުންގެ އަރިހަށް ވަޑައިގަތުމުގައި އިންސާނެއްގެ ސިފަފުޅުގައި ވަޑައިގަންނަވާ ކަމަށް ސައްހަ ހަދީޘުން ސާބިތުވެއެވެ.\nމަލާއިކަތުން ދުށުމުގެ ގާބިލްކަން ރަސޫލުން މެނުވީ އިންސާނުންނަށް ދުނިޔޭގައި ލިބިގެނެއް ނުވެއެވެ. މިއީ އަހަރެމެން އަބަދުވެސް ހަނދާން ކުރަން ޖެހޭ ނުކުތާއެކެވެ. އެހެނީ ޝައިތާނާ މަލާއިކަތެއް ކަމަށް ހެދިގެން އިންސާނާ މަގުފުރެއްދުމަށް މަސަތްކަތްކުރާނެކަން ސައްހަ ހަދީޘުން ސާބިތުވާތީއެވެ.\nއިންސާނާ މަރަށް ހާޒިރުވާ ވަގުތު މަލާއިކަތެއް ކަމަށް ހެދިގެން ޝައިތާނާ އިންސާނާ މަގުފުރައްދައެވެ. މަރަށް ހާޒިރުވެފައިވާ އިންސާނާއަށް ޝައިތާނާ ބުނެއެވެ. “އޭ މިވެނި މީހާއެވެ. ކަލޭ ދުނިޔެ ދޫކޮށްފައި ތިޔަ ދަނީ ރަނގަޅު ދީނެއްގައެއް ނޫނެވެ. ރަނގަޅު ދީނަކީ ނަސާރާ ދީނެވެ. ނަސާރާއަކަށް މެނުވީ ސުވަރުގެއެއް ނުވަދެވޭނެއެވެ. މަރުވުމުގެ ކުރިން ކަލޭ ނަސާރާ ދީނަށް ވަންނާށެވެ.” މިއީ މަރުގެ ވަގުތުގައި ޝައިތާނާ އިންސާނާ މަގުފުރެދުމަށް ހުށަހަޅައިގަންނަ ހުށަހަޅައިގަތުމެކެވެ. އަދި މީގެއިތުރުން ޖާހިލުކަން ހައްދުފަހަނަ އަޅާފައިވާ އިންސާނުންނަށްވެސް ޝައިތާނާ މަލާއިކަތެއްގެ ނަމުގައި ވަސްވާސްދެއެވެ. އަދި އިލްމު ލިބިފައި ނުވާ އަޅުވެރިންނަށްވެސް ޝައިތާނާ މަލާއިކަތެއްގެ ނަމުގައި ވަސްވާސްދެއެވެ. މިފަދަ ވަސްވާސްތަކުން ސަލާމާތްވެވޭނީ ދީނީ ހޭލުންތެރިކަން ލިބި ތަޤްވާވެރިވެގެންނެވެ. އީމާންކަމުގައި ސާބިތުވެ ހުރުމުންނެވެ.


Tottenham Aai Dhekolhah Ves Aguero Ah Nukulheveyne - Vaguthu\nޓޮޓެންހަމް އާއި ދެކޮޅަށް ވެސް އަގުއެރޯ އަށް ނުކުޅެވޭނެ\nއަނިޔާގެ ސަބަބުން ޕްރިމިއަރ ލީގުގައި މިރޭ ޓޮޓެންހަމްއާ ދެކޮޅަށް ކުޅޭ މެޗުގައި މެންޗެސްޓަރ ސިޓީގެ ފޯވާޑް ސާޖިއޯ އަގުއެރޯ އަށް ނުކުޅެވޭނެ ކަމަށް އެ ކްލަބުގެ ކޯޗު ޕެޕް ގާޑިޔޯލާ ބުނެފިއެވެ.\nގާޑިއޯލާ ބުނީ ލީގުގައި އެންމެފަހުން 2-3 އިން މެންޗެސްޓަރ ޔުނައިޓެޑް އަތުން ސިޓީ ބަލިވި މެޗުގައި ޔުނައިޓެޑްގެ އޭޝްލީ ޔަންގު ކުރި ޓެކުލެއްގެ ފަހުން އަގުއޭރޯއަށް ފަރިތަކުރުން ތަކުގައިވެސް ބައިވެރި ނުވެވޭ ކަމަށެވެ. އަދި ޗެމްޕިއަންސް ލީގުގެ ލީގުގެ ކުއާޓާފައިނަލްގެ ދެވަނަ ލެގުގައި ލިވަޕޫލްއާ ދެކޮޅަށް ސިޓީ އިން ކުޅުނު މެޗުގެ ފުރަތަމަ އެގާރައިން ވެސް އަގުއެރޯ އަށް ފުރުސަތު ނުދިނީ އެހެންވެ ކަމަށް ގާޑިޔޯލާ ބުންޏެވެ.\nލިވަޕޫލްއާއި ދެކުޅަށް ކުޅުނު މެޗުގައި އަގުއޭރޯ ކުޅެން އެރީ މެޗު ނިމެން 24 މިނެޓަށް ވެފައިވަނިކޮށެވެ.\nއަގުއެރޯ އަށް ކުޅުމުގެ ތެރެއށް އާދެވޭނެ ދުވަހެއް ގާޑިޔޯލާ ހާމަކޮށްފައި ނުވާއިރު ސީޒަނުގެ ފަހު މެޗުތަކުގައި އަދި ހާއްސަކޮށް ވޯލްޑް ކަޕުގައި އަގުއޭރޯ ކުޅެވޭނެ ކަމަށް އުއްމީދު ކުރާ ކަމަށް އޭނާ ވަނީ ބުނެފައެވެ.\nޓޮޓެންހަމް އާއި ދެކޮޅަށް ނިކުންނައިރު ސިޓީގައި ފިޓުކޮށް ތިބީ އެންމެ 14 ކުޅުންތެރިންނެވެ.\nލީގުގައި ބާކީ ސިޓީ އަށް ހަ މެޗު އޮތްއިރު ލީގު ޗެމްޕިއަންކަން ހޯދަން އެ ކްލަބަށް މިހާރު ބޭނުންވަނީ އެންމެ ހަ ޕޮއިންޓެވެ. ލީގުގެ އެއްވަނައިގައި ސިޓީ މިވަގުތު އޮތީ 13 ޕޮއިންޓުގެ ލީޑަކާއެކުއެވެ.\nލީގުގައި މިރޭ ކުޅެ މެޗުން ސިޓީ މޮޅުވެ، އެ ކްލަބާއި އެންމެ ގާތުން ވާދަކުރަމުން އަންނަ މެންޗެސްޓަރ ޔުނައިޓެޑް މާދަމާ ރޭ ބަލިވެއްޖެނަމަ ސިޓީ އަށް ލީގު ލިބޭނެއެވެ. ނަމަވެސް ސިޓީ އާއި ޔުނައިޓެޑް ވެސް މި ހަފްތާގައި ކުޅޭ މެޗުން މޮޅުވެއްޖެނަމަ، ސިޓީ އަށް ދެން ލީގު ލިބޭނީ މި މަހުގެ 22 ވަނަ ދުވަހު ސްވެންސީ ސިޓީއާ ބައްދަލުކުރާ މެޗުން މޮޅުވުމުންނެވެ.\nސިޓީ އާއި ޓޮޓެންހަމް ބައްދަލުކުރާ މެޗު ފަށާނީ މިރޭ ރާއްޖެގަޑިން 11:45 ގައެވެ.\nއަގުއެރޯ ސިޓީގެ ކޮންޓްރެކްޓް އާކޮށްފި


Tunis: Inthihaabun molhuvejje kamah Saeed iulaan kuravvaifi\nއިންތިހާބުގައި ވާދަކުރެއްވި ގައިސް ސައީދު\nތޫނިސްގައި ބޭއްވި ރިޔާސީ އިންތިހާބުގެ ދެވަނަ ބުރަށް ފަހު އިންތިހާބު ކާމިޔާބު ކުރެއްވިފައިވާ ކަމަށް އިންތިހާބުގައި އަމިއްލަ ގޮތުން ވާދަ ކުރެއްވި ކެންޑިޑޭޓް ގައިސް ސައީދު ވިދާޅުވެއްޖެ އެވެ.\nދެވަނަ ބުރުގެ ވޯޓުލުން ކުރިއަށް ގެންގޮސްފައިވަނީ އިއްޔެ އެވެ. ވޯޓުލުން ނިމުނުތަނާހެން ސައީދު ވިދާޅުވީ، އޭނަގެ ވާދަވެރި ކެންޑިޑޭޓް ނަބީލް އަލްގުރާވީ ބޮޑު ތަފާތަކުން ބަލިވަމުންދާ ކަން ވަގުތީ ނަތިއްޖާއިން އެނގިއްޖެ ކަމަށެވެ. ސަައީދު ވިދާޅުވީ ވަގުތީ ނަތިއްޖާ ދައްކާ ގޮތުން ވޯޓުގެ 70 ޕަސަންޓް ވޯޓް އޭނާއަށް ކާމިޔާބު ކުރެއްވިފައިވާ ކަމަށެވެ.\nއިންތިހާބުގެ ފުރަތަމަ ބުރުގައި ސައީދަށް ކާމިޔާބު ކުރެވިފައިވަނީ ވޯޓުގެ 18 ޕަސަންޓެވެ. ނަބީލްއަށް ފުރަތަމަ ބުރުގައި ލިބިވަޑައިގަތީ ވޯޓުގެ 15 ޕަސަންޓެވެ. އެހެންކަމުން މި އިންތިހާބުގައި 70 ޕަސަންޓް ވޯޓާއެކު ކާމިޔާބު ކުރުމުގެ ފުރުސަަތު ސައީދަށް އެބައޮތެވެ. ދެވަނަ ބުރުގެ ވޯޓުގެ ގުނުން އަދި ނުނިމެ އެވެ.\nސައީދުގެ ސަޕޯޓަރުން މަގުމައްޗަށް ނުކުމެ އުފާ ފާޅު ކުރަން މިހާރު ވަނީ ފަށައިފަ އެވެ. އެކަމަކު އަދި އެ ގައުމުގެ އިންތިހާބާބެހޭ މަރުކަޒުން ވަގުތީ ނަތިއްޖާއިން އިންތިހާބު ކާމިޔާބު ކުރި ފަރާތް ހާމަކޮށްފަ އެއް ނުވެ އެވެ. ވަގުތީ ނަތީޖާ އިއުލާން ކުރެވޭނީ ހުރިހާ ވޯޓުފޮށިތަކެއް ގުނައި ނިމުމުންނެވެ.\nމި އިންތިހާބުގައި ތޫނިސްގެ އެންމެ ބޮޑު ސިޔާސީ ޕާޓީތަކުގެ އަޑު ވަނީ ފަނޑުވެފަ އެވެ. މިހާތަނަށް ތޫނިސްގެ ސިޔާސީ މައިދާން ދިރާސާ ކުރަމުން އައި ފަރާތަތްކުން ބުނަމުން އައީ އިންތިހާބު ކާމިޔާބު ކުރައްވަނީ ނަބީލް ކަމަށެވެ. ނަމަވެސް މިހާތަނަށް އާންމު ކޮށްފައިވާ ވަގުތީ ނަތިއްޖާ ދައްކާ ގޮތުން ނަބީލް އިންތިހާބުން ބަލިވާނެ އެވެ. މީގެ އިތުރުން އިދިކޮޅު ލީޑަރެއް ކަމަށްވާ މޯރިސް ކަމޮޓާއަށް ލިބުނު ވޯޓުގެ އަދަދުވެސް މަދެވެ. މޯރިސްއަކީ ތޫނިސްގެ ނުފޫޒު ގަދަ ސިޔާސީ ލީޑަރެކެވެ.


Orange in ethakeh faidha eh libey - TrendingRED\n21 ސެޕްޓެމްބަރ 2017 - 09:00\nމޭވާއެއްގެ ގޮތުގައި ގުނާލެވޭ ފޮނި ލުނބޯ ނުވަތަ އޮރެންޖަކީ ޞިއްޙީ އެތަކެއް ފައިދާތަކެއް އެއިން ލިއްބައިދޭ މޭވާ އެކެވެ. މި މޭވާއަކީ ތަފާތު ވިޓަމިންތަކާއި، މަޢުދަންތައް، އަދި ހަށިގަނޑަށް ފައިދާހުރި ތަފާތު މާއްދާތަކުން މުއްސަނދި އަދި އަނގަޔަށް މީރު ފޮނި މޭވާ އެކެވެ. ތިރީގައި އެކުލަވާލާފައިވަނީ އޮރެންޖުން ލިބޭ ފައިދާތަކެވެ.\nހަށިގަނޑުގައި ހިމެނޭ ސަރުބީގެ މިންވަރު ދަށްކުރުން\nއޮރެންޖްގައި ހިމެނޭ ހެސްޕެރިޑިން އަދި "ޕެކްޓިން" (Pectin) އަކީ ހަށިގަނޑުގައި ހިމެނޭ ސަރުބީގެ ރަގަޅުނޫން ވައްތަރު (Low Density Lipoprotein/LDL) ދަށްކުރާއެއްޗެއްކަން ވަނީ ހޯދިފައެވެ. ޕެކްޓިން އަކީ ކާނާއިން ހަށިގަނޑަށް ސަރުބީ ނެގުން ނުވަތަ ދެމުން ދަށްކޮށް، ސަރުބީގެ މިންވަރު ދަށްކޮށްދޭ މާއްދާ އެކެވެ. މީގެ އިތުރުން ތޮށިގަނޑުގައި ހުންނަ އަލްކަލޮއިޑް "ސައިނެފްރިން"(Synephrine) އަކީ ފުރަމޭ އިން ސަރުބީ އުފެއްދުން ދަށްކޮށްދޭ މާއްދާ އެކެވެ.\nލޭމައްޗަށްދިއުން ކުޑަކުރުން ނުވަތަ ލޭދަށްކޮށްދިނުން\nދިރާސާތަކުން އެނގިފައިވާ ގޮތުގައި އޮރެންޖްގައި ހިމެނޭ ފްލޭވޮނޮއިޑް ހެސްޕެރިޑިން އަދި މެގްނީޒިއަމް އަކީ ލޭގެ ޕްރެޝަރު ދަށްކޮށްދޭ މާއްދާ އެކެވެ.\nހިތާއި ލޭހޮޅިތަކުގެ މަސައްކަތްތަކަށް ލިބޭ ފައިދާތައް\nއޮރެންޖްގައި ހިމެނޭ ފޮލިކް އެސިޑް، ޑައެޓްރީ ފައިބަރު، އަދި ހެސްޕެރިޑިންއަކީ ހިތާއި ލޭހޮޅިތަކުގެ ނިޒާމް މަސައްކަތްތައް ސީދާގޮތެއްގައި ކުރިއަރުވައި ރަނގަޅުކޮށްދޭ މާއްދާ ތަކެކެވެ.\nޞިއްޙަތު ރަނގަޅު އަދި ދުޅަހެޔޮ ދަރިފަނި އުފެއްދުން\nއޮރެންޖްގައި ހިމެނޭ ފޮލިކް އެސިޑަކީ ދަރިފަންޏެއްގެ ފުރިހަމަ ކަމަށް ބޭނުންތެރި މާއްދާ އެކެވެ. އަދި ފޮލިކް އެސިޑަކީ ދަރި ފަންޏަށް ވިރާސީ ބަދަލުތައް އައުމުން މިންޖުކޮށް، އުފަންވާއިރު ތުއްތު ދަރިފުޅުގައި ޢައިބުހުރުމުން ވެސް މިންޖުކޮށްދޭ މާއްދާ އެކެވެ.\nހަށިގަނޑުގެ ބަރުދަން ލުއިކުރުމަށް އެހީތެރިވުން\nޑައެޓްރީ ފައިބަރު ހުރުމުގެ ސަބަބުން ކާން ބޭނުންވާ މިންވަރު އަދި ކެވޭ މިންވަރު މަދުވެ، ބަރުދަން ލުއިވާގޮތް ވެއެވެ.\nހަމުގެ ޞިއްޙަތަށް ރައްކައުތެރިވުން\nއޮރެންޖްގައި އެންޓި-އޮކްސިޑެންޓް ހުރުމަކީ ހަމަށް ފްރީ ރެޑިކަލްގެ ސަބަބުން ލިބޭ އަނިޔާއިން ސަލާމަތްކޮށްދީ، އުމުރުން ދުވަސްވުމުން ހަމަށް އަންނަ ބަދަލުތައް ކުޑަކޮށްދޭނެ ކަމެކެވެ.\nބަނޑާއި ގޮހޮރުގެ ފާރު އުފެދުމުން ރައްކައުތެރިކޮށްދިނުން\nއޮރެންޖްގައި ވިޓަމިން ސީ ގިނަ މިންވަރަކަށް އެކުލެވިފައި އޮތުމުގެ ސަބަބުން މައިދާ އާއި ގޮހޮރުގައި ފާރު އުފެދުން ކުޑަކޮށްދީ، މައިދާގެ ކެންސަރު ޖެހުމުން ދުރުކޮށްދެއެވެ.


Captain Shanoon ge kulli vakivumun Flyme ah bodu hithaama eh! - vNews.mv\nޝަނޫން ނަސީރު، މަތިންދާ ބޯޓެއް ފްލައިކުރަނީ:\nކެޕްޓަން ޝަނޫން ނަސީރުގެ ކުއްލި ވަކިވެދިއުމުން ފްލައިމީއަށް ފުން ހިތާމައެއް!\nސައިފް އަޒްހަރު 01 August 2020, 18:22\nކެޕްޓަން ޝަނޫން ނަސީރުގެ އުމުރަކީ އެންމެ 35 އަހަރެވެ. އޭނާގެ ކުއްލި ވަކިވެދިއުމުން ފްލައިމީއަށް ވަނީ ވަރަށްބޮޑު ފުން ހިތާމައެއް ލިބިފައެވެ.\nޝަނޫން ނަސީރު ފްލައިމީގައި ޚިދުމަތްކުރާތާ ގާތްގަނޑަކަށް7އަހަރުވެފައިވާއިރު، އޭނާ ފްލައިމީއާ ގުޅުނީ އެ އެއަރލައިންގެ އޮޕަރޭޝަންސް ފެށިތާ މާ ގިނދުވަހެއް ނުވަނީހެވެ.\nފްލައިމީއާ ގުޅުނުތާ މާ ގިނަދުވަހެއް ނުވަނީސް ޝަނޫން ނަސީރު ކޯ-ޕައިލެޓަކަށް ޕްރޮމޯޓްވިއެވެ. އެއީ، އޭނާ ކުރިން މަސައްކަތް ކޮށްފައިވާ ތަނުން ލިބިފައިވާ ތަޖުރިބާއާވެސް އެކުގައެވެ.\nއޭގެފަހުން، ޝަނޫން ފްލައިމީގެ ކެޕްޓަނަކަށް ޕްރޮމޯޓްވެ، ކެޕްޓަނެއްގެ ގޮތުގައި ފްލައި ކުރަންފެށިތާ3އަހަރުވެއްޖެއެވެ.\nފްލައިމީގެ ފްލައިޓް އޮޕަރޭޝަންސް މެނޭޖަރ، ކެޕްޓަން އަހްމަދު ޝާމިންވަނީ، ޝަނޫން ނަސީރުއާ ގުޅޭގޮތުން ވީނިއުސްއާ މައުލޫމާތު ހިއްސާ ކުރައްވާފައެވެ.\nކެޕްޓަން އަހްމަދު ޝާމިން ވިދާޅުވީ، ޝަނޫން ނަސީރުގެ ކުއްލި ވަކިވެދިއުމާ ގުޅިގެން ފްލައިމީގެ ހުރިހާ އެންމެނަށް ވަރަށް ފުން ހިތާމައެއް ލިބިފައިވާ ކަމަށެވެ.\nކެޕްޓަން އަހްމަދު ޝާމިން ވިދާޅުވީ، ޝަނޫން ނަސީރަކީ ވަރަށް އަޚުލާގު ރަނގަޅު، މަސައްކަތަށް ފަރުވާތެރި، މޮޅު ކުއްޖެއް ކަމަށެވެ. ޝަނޫންއަކީ ފްލައިމީގެ އެންމެ ކީ މެމްބަރުންގެ އެކަކު ކަމަށްވެސް އަހްމަދު ޝާމިން ވިދާޅުވިއެވެ.\n"ޓާސްކްކުރި ކޮންމެ ކަމެއް ބުނާ ގޮތަކަށް ކޮށް ނިންމާ ކުއްޖެއް އެއީ. އެންމެނާވެސް ވަރަށް ގުޅޭ، ގާތްކޮށް އުޅޭ ކުއްޖެއް. ރުޅި އަންނަން ނޭނގޭ ކުއްޖެއް. ވަރަށް ކޯޕަރޭޓިވް، މަޑުމަޑުން ހުންނަ ކުއްޖެއް"\nކެޕްޓަން އަހްމަދު ޝާމިން\nކެޕްޓަން އަހްމަދު ޝާމިން ވިދާޅުވީ، ޝަނޫން ނަސީރުގެ ސިއްހީ އެއްވެސް މައްސަލައެއް އުޅޭކަން އެނގިފައި ނުވާ ކަމަށެވެ.\nކޮވިޑް-19 ބަލިމަޑު ހާލަތާ ގުޅިގެން ފްލައިމީގެ ދަތުރުތައް ހުއްޓި، ޕައިލެޓުން މިވަގުތު ތިބީ ފްލައިންގ ޑިއުޓީއެއްގައެއް ނޫނެވެ.\nއޮފީހަށް ނުނިކުތް ނަމަވެސް، މީގެ ދެރޭކުރިން ޝަނޫންވެސް ހިމެނޭގޮތުން ޕައިލެޓުން ބައްދަލުވެފައި ވެއެވެ.\nކެޕްޓަން އަހްމަދު ޝާމިން ވިދާޅުވީ، އޭވިއޭޝަން ރެގިއުލޭޝަންސްއާ އެއްގޮތަށް ވޭތުވެދިޔަ7އަހަރު ޝަނޫންވެސް މެޑިކަލް ޓެސްޓް ހަދާފައިވާ ކަމަށާއި، އެއިން އެއްވެސް ފަހަރަކު އިޝޫއެއް ދިމާވެފައި ނެތް ކަމަށެވެ. ޝަނޫނަކީ އަބަދުވެސް ވަރަށް ފިޓްކޮށް ހުންނަ ޕައިލެޓެއް ކަމަށް ވިދާޅުވިއެވެ.\nޝަނޫން ނަސީރުގެ އިތުރުން، އޭނާގެ ބޭބެ ޝަބީ ނަސީރަކީވެސް ފްލައިމީގެ ޕައިލެޓެކެވެ.\nޝަނޫންގެ ކުއްލި ވަކިވުމާ ގުޅިގެން ފްލައިމީގެ ފްލައިޓް އޮޕަރޭޝަންސް މެނޭޖަރ، ކެޕްޓަން އަހްމަދު ޝާމިންވަނީ ފްލައިމީގެ ހުރިހާ މުވައްޒަފުންގެ ނަމުގައި ޝަނޫންގެ އާއިލާއަށް ތަޢުޒިޔާ ވިދާޅުވެފައެވެ. އަދި އާއިލާއަށް ލިބުނު މި ފުން ހިތާމައިގައި ބައިވެރިވާކަންވެސް ހާމަކުރެއްވިއެވެ.\nއައްޑޫ ސިޓީ ހިތަދޫ ކޯޒްވޭވިލާ ޝަނޫން ނަސީރު ކުއްލިގޮތަކަށް ނިޔާވިއިރު، އޭނާގެ އަންބަކާއި ދަރިޔަކުވެސް ހުރެއެވެ.\nނޯޓް: ޝަނޫން ނަސީރުގެ ޖަނާޒާ މިރޭގެ މަޣުރިބް ނަމާދަށްފަހު އާސަހަރާ މިސްކިތުގައި އޮންނާނެއެވެ.


SunOnline: Madheena gai Islami dhaulatheh ufehddhevun\nމަދީނާގައި އިސްލާމީ ދައުލަތެއް އުފެއްދެވުން\n1 އަހަރު3މަސް ކުރިން - 07 މާޗް 2017 1\nއިސްލާމީ ދަޢުވަތު ފެއްޓެވުން\nއިސްލާމްދީނުގެނަބިއްޔާ صلّى اللّـه عليه وسلّم އެކަލޭގެފާނުގެ ރިސާލަތުގެ ދަޢުވަތާއިގެން ތެދުވެވަޑައިގެންނެވީ،މީލާދީން610 ވަނައަހަރުއެވެ. އެ ދަޢުވަތަކީ ޤަބީލާތަކެއްގެ އަރާރުމާއި ވާދަވެރިކަމާއި ތަކައްބުރު ނައްތައިލައްވައި، އެއްބަނޑު އެއްބަފައިކަމުގެ ނިޒާމެއް ބިނާކުރެއްވުމުގެ ދަޢުވަތެކެވެ. ބައިބައިވެފައިތިބި ހަރުކަށި ބަޔަކު އެއްބައިވަންތަކުރައްވައި، ޤާނޫނުތަކަށް ބޯލަންބުވައި، ދުސްތޫރީ އަދި ޖުމްހޫރީ ނިޒާމެއް ޤާއިމްކުރެއްވުމުގެ ދަޢުވަތެކެވެ. ނިދައިފައިއޮތް ޢިލްމީ ފިކުރުތައް ހޭލައްވައި، ޙަރަކާތްތެރި ކުރެއްވުމުގެ ދަޢުވަތެކެވެ. ޖާހިލުކަމުގެ އަނދިރީގެ ތެރެއިން ޢިލްމާއި މަޢުރިފާގެ އަލިކަމުގެ ތެރެއަށް އިންސާނިއްޔަތު ނެރުއްވުމުގެ ދަޢުވަތެކެވެ. ނިވިފައިހުރި އަޚްލާޤީ އަގުތަކުގެ ދަންމަރުތައް އަލުން ދިއްލައިލެއްވުމުގެ ދަޢުވަތެކެވެ. އިޤްތިޞާދީގޮތުންނާއި އިޖްތިމާޢީގޮތުން ފައިދަށުލެވި އަޅުވެތިކުރެވިފައިތިބި ފަންތިތަކަކަށް މިނިވަންކަމާއި ހަމަހަމަކަމުގެ ސުވަރުގެއެއް ހޯއްދަވައިދެއްވުމުގެ ދަޢުވަތެކެވެ. ޝިރުކު ނައްތައިލައްވައި އެއްކައުވަންތަކަން ޤާއިމުކުރެއްވުމުގެ ދަޢުވަތެކެވެ.\nއިސްލާމްދީނުގެ ނަބިއްޔާ މިދެންނެވި ދަޢުވަތާއިގެން ކުރިޔަށް ވަޑައިގަތުމުގައި އިޚްތިޔާރުކުރެއްވީ ދަލީލުތަކުގެ ޒަރީޢާއިން އިންސާނީ ހިތްތައް ފަތަޙަކުރެއްވުމުގެ މަގެވެ. ހެޔޮނަސޭޙަތްޕުޅާއި، ވަޢުޡާއި އިރްޝާދު ދެއްވުމުގެ މަގެވެ. ބޭނުންފުޅުވާ ނަތީޖާ ފެނިވަޑައިގަތުން ލަސްވަމުންދިޔައިރުވެސް، ކެތްތެރިވެވަޑައިގަތުމުގެ މަގެވެ.\nނަމަވެސް، އެދުވަސްވަރު މައްކާގެ ވެރިކަމުގައި ތިބި ކިބުރުވެރި ބޮޑުން އެ ދަޢުވަތު މާނަކުރީ، އެބައިމީހުންނާއި އެބައިމީހުންގެ ވަންހަތަކުގެ ވެރިކަމަށް ކުރެވުނު ތަޙައްދީއެއް ކަމުގައެވެ. އެހެންކަމުން، މައްކާގެ ޖާހިލިއްޔަތުގެ ބޮޑުން ސާހިބުން އިތުރުސާހިބާގެ ހެޔޮކަމުގެ ދަޢުވަތާ ކުރިމަތިލީ، އިންތިހާދަރަޖައިގެ ދެކޮޅުވެރިކަމާ އެކުގައެވެ. ހައްދެއްނެތްފަދަ އަނިޔާވެރިކަމާއި ގަދަބަދަވިކަމާއެކުގައެވެ. އިތުރު ސާހިބާއަށާއި އެކަލޭގެފާނުގެ މިތުރު ޞަޙާބީންނަށް އިންސާނީ ހަމްދަރުދީގެ ލަގޮނޑި ފަޅައިގެންދާވަރުގެ އިހާނެތި އަނިޔާތައް ކުރިމަތިކުރުވިއެވެ. ނަމަވެސް، ނަބަވީ ގޮތްކޮޅަކަށް ހެއްދެވީ އަނިޔާވެރީންނަށް މާފުކުރައްވައި އެބައިމީހުންނަށް ހެޔޮދުޢާ ކުރައްވަމުން ދީނީ ދަޢުވަތުގެ ސިލްސިލާ ކުރިޔަށް ގެންދެވުމެވެ.\nއިތުރު ސާހިބާ އެކަލޭގެފާނުގެ ޞުލްޙަވެރި ދަޢުވަތުގެ މަސައްކަތްޕުޅުގައި ދެމިހުންނެވީ ފަރުބަދައެއްފަދަ ސާބިތުކަމާއެކުގައެވެ. އެގޮތުގައިދެމިހުންނަވައި ކުރައްވަމުން ގެންދެވި އިޚްލާޞްތެރި މަސައްކަތްޕުޅުގެ ހެޔޮނަތީޖާ މަޑުމަޑުން ފެންނާން ފެށިއެވެ. އެކަލޭގެފާނުގެ ފިކުރީ އިންޤިލާބުގެ ދަޢުވަތަށް ފާޅުގައި ތާއީދުނުކުރިޔަސް، އެ އިންޤިލާބާމެދު އެތައްބަޔެއްގެ ހިތްމަޑުވިއެވެ. އެ އިންޤިލާބަށް ހަމްދަރުދީވާ އެތައްބަޔަކު އުފެދުނެވެ. އިތުރުސާހިބާގެ މަތިވެރިކަމާއި ތެދުވެރިކަމަށް ހިތުގެ ފުންމިނުން އިޢުތިރާފުވާ މީހުން ގިނަވާން ފެށިއެވެ.\nމައްކާގެ މުޝްރިކުންގެ ޒަޢީމުންނަށް މި ޙަޤީޤަތް އޮޅުންފިލިވަރަކަށް، އެބައިމީހުންގެ ރުޅިގަދަވިއެވެ. އަނިޔާވެރިކަން އިތުރުވިއެވެ. އެހެންކަމުން، މައްކާގެ ބޭރުން އިސްލާމްދީނަށް ނަޞްރުދޭނެ އަންޞާރުންނާއި މަދަދުގާރުން ހޯއްދަވަން އިތުރު ސާހިބާ ކުރައްވަމުން ގެންދެވި މަސައްކަތްޕުޅު އިތުރުކުރެއްވިއެވެ.\nމަދީނާގައި އިސްލާމްދީން ފެތުރުން\nނިޔާފުޅުގައި ކަނޑައެޅިފައިވާ ވަގުތު އައުމާއެކު، މަދީނާގެ އައުސުވަންހައާއި ޚަޒުރަޖުވަންހަޔަށް ނިސްބަތްވާ ހަތްބޭކަލަކާ އިތުރު ސާހިބާއާ ބައްދަލުވެވަޑައިގެންނެވިއްޖެއެވެ. އިތުރު ސާހިބާ صلّى اللّـه عليه وسلّم އެބޭކަލުންނަށް އިސްލާމްދީނަށް ގޮވައިލެއްވިއެވެ. އެބޭކަލުން ހިތްޕުޅުގެ އަޑީން އިސްލާމްދީން ޤަބޫލުކުރެއްވިއެވެ. މަދީނާގައި އިސްލާމްދީނުގެ ދަޢުވަތު ފެތުރުއްވުމުގެ ޒިންމާއާ ޙަވާލުވެވަޑައިގެންނެވިއެވެ. ވިދިގެން އައިއަހަރު މަދީނާގެ ބާރަބޭކަލަކު މައްކާއަށް ވަޑައިގެން، އިތުރު ސާހިބާގެ އަތްޕުޅުމައްޗަށް ބައިޢަތު ހިއްޕެވިއެވެ.\nނަބީކަމުގެ ތޭރަވަނަ އަހަރުގެ ޙައްޖު މޫސުމުގައި މަދީނާގެ އަންޞާރުންގެ ހަތްދިހައަށްވުރެ ގިނަބޭކަލުންނާއި ބޭކަނބަލުން މައްކާއަށް ވަޑައިގެން ކައުސާހިބާ صلّى اللّـه عليه وسلّم ގެ އަތްޕުޅުމައްޗަށް ބައިއަތު ހިއްޕެވިއެވެ. އަދި ކީއްތޯއެވެ. އިތުރު ސާހިބާއަށް އެބޭކަލުންގެ ޙިމާޔަތުގެ ޔަޤީންކަން އަރުއްވައި މަދީނާއަށް ވަޑައިގަތުމުގެ ދަޢުވަތު އެރުއްވިއެވެ. މިއީ އިސްލާމްދީނާއި މުސްލިމުންނަށް ހިޔާވަހިކަމުގެ މަރުކަޒެއް ލިބުމުގެ ފެށުމެވެ. މުސްލިމުންގެ ސިޔާސީ އިޖްތިމާޢީ އިޤްތިޞާދީ އާރާއިބާރުގެ މަރްކަޒަކަށް މަދީނާ ހަމަޖެހިގެންދިޔުމުގެ މުޤައްދިމާއެވެ.\nޙައްޤުގެ ދަޢުވަތު ފެތުރުއްވުމަށްޓަކައި މަދީނާގައި އެކަށޭނަ ވެއްޓެއް ޤާއިމުވުމާއެކު، މައްކާގައި އަނިޔާ ލިބިވަޑައިގަންނަވަމުންދިޔަ ސަޙާބީންނަށް މަދީނާއަށް ހިޖްރަކުރެއްވުމުގެ ހުއްދަ ދެއްވިއެވެ. މަދީނާގެ އަންޞާރުން މުހާޖިރުންނަށް ވިދާޅުވަމުން ގެންދެވީ، ތާރީޚު އަންތަރީސްވި މަރްޙަބާއެކެވެ. އަންޞާރުން މުހާޖިރުންނަށް އަދާކުރެއްވި މެހްމާނުދާރީއަކީ ދުނިޔެ ދުވަހަކުވެސް ދެކެފައިނުވާފަދަ ދީލަތި މެހްމާންދާރީއެކެވެ. މުސްލިމުން ތަބާވާންޖެހޭ ނަމޫނާ މެހްމާންދާރީއެކެވެ.\nމަދީނާގެ މަސްރަޙު އިސްލާމީ ފަތިހަކަށް ފުރިހަމަޔަށް ތައްޔާރުވުމުން، އަރަހުށި މާތް اللّـه އެކަލާނގެ ނަބިއްޔާ صلّى اللّـه عليه وسلّم އަށް މަދީނާއަށް ހިޖްރަކުރެއްވުމުގެ ހުއްދަ ދެއްވިއެވެ.\nرسول اللّـه صلّى اللّـه عليه وسلّم މައްކާއިން ނިކުމެވަޑައިގެންނެވި ޚަބަރު، މަދީނާގެ އަންޞާރުންނަށް ލިބިވަޑައިގަތުމާއެކު ހީވީ މަދީނާއަށް އުފާވެރިކަމުގެ އީދެއް އައިހެންނެވެ. މަދީނާގެ އަންޞާރުން ކޮންމެ ދުވަހަކު ފައިއިނދޭ ފުރައިން ރަށްބޭރަށް ނިކުމެވަޑައިގެން އެބޭކަލުންގެ ލޮބުވެތި ސާހިބާގެ ނޫރާނީ މޫނުފުޅު ދެކެވަޑައިގެންނެވުމުގެ އިންތިޒާރުގައި ތިއްބަވައެވެ. ކޮންމެ ދުވަހަކުވެސް އަވިގަދަވެ ކެތްނުކުރެއްވޭވަރު ވަންދެން އަންޞާރުން އެގޮތުގައި ތިއްބަވައެވެ.\nرسول اللّـه صلّى اللّـه عليه وسلّم މަދީނާގެ ރަށްބޭރުގެ އަވަށެއްކަމުގައިވާ ޤުބާއަށްވަޑައިގެން އެއަވަށުގައި މަޑުކޮށްލެއްވިއެވެ. އެކަލޭގެފާނު މަދީނާއަށް އަރައިވަޑައިގެންނެވި ދުވަހަކީ މަދީނާގެ ތާރީޚު ދުވަހަކުވެސް ދުށް އެންމެ އުފާވެރި، އެންމެ ރަންކުލަގަދައަކުރުން ފަވައިލެވޭ ދުވަހެވެ. އިތުރު ސާހިބާއަށް މަރުޙަބާ ވިދާޅުވާން ޤުބާއިން ފެށިގެން މަދީނާއާ ހަމަޔަށް އަންޞާރިއްޔަ ބޭކަލުން ސަފުހައްދަވައިގެން ތިއްބެވިއެވެ. ކޮންމެ ވަންހައެއްގެ ގެތަކަކާ ހަމަޔަށް ވަޑައިގެންނެވޭއިރަށް، އެވަންހައެއްގެ ބޮޑުން ކުރިޔަށް ނުކުމެވަޑައިގެން ވިދާޅުވެއެވެ. މިގެއަށް ވަޑައިގަންނަވާށެވެ. އަޅުގަނޑުގެ ގެއަށް ފައިބައިވަޑައިގަންނަވާށެވެ. ކައުސާހިބާ صلّى اللّـه عليه وسلّم ހިނިވަރުނަކުރައްވަމުން އެބޭކަލުންނަށް ހެޔޮދުޢާ ކުރައްވަމުން ކުރިޔަށް ވަޑައިގެންނެވިއެވެ. އިތުރު ސާހިބާގެ ކާފާކަލުންގެ މައިފުށުގެ ޢާއިލާ ކަމުގައިވާ ނައްޖާރުވަންހައިގެ ބޭކަލުން ޚާއްޞަ ލޯބިފުޅަކާއި ޝައުޤުވެރިކަމަކާއެކު ސުވާސްތިވިދާޅުވަމުން ގެންދެވިއެވެ. އަންހެނުންނާއި ތުއްތު ކުދީން ގޭގޭގެ ފުރާޅުމަތީން ތަހްނިޔާގެ ލަވަތައް ވިރުވައި އަޅަމުން ގެންދިޔައެވެ. މުޅި މަދީނާގެ ޖައްވު ގުގުމަމުންދިޔައީ، އަންނަނިވި ތަރާނާގެ އަޑުންނެވެ.\n(طلع البدر علينا من ثنيـات الوداع، وحب الشكر علينا مادعى للّـه داع\nأيها المبعوث فينا جئت بالأمر المطاع جئت شرفت المدينة مرحبأ ياخير داع)\nޚާއްޞަކޮށް ނައްޖާރުވަންހައިގެ ތުއްތު އަންހެންކުދީން ދަފުޖަހައިފައި އަންނަނިވި ލަވަކިޔަމުން ގެންދިޔައެވެ.\nنحن جوار من بنى نجّار ياحبّذا محمّدا من جار\nތުއްތުކުދީންދެކެ ނުހަނު ލޯބިފުޅުވާ ނަބިއްޔާ އެކުދީންގެ ތާހިރު ޖަޒުބާތަށް ލޯބިފުޅާއެކު މަރްޙަބާ ވިދާޅުވިއެވެ. އެކުދީންނާ ބަސްފުޅު ވިދާޅުވެ، އެމާތް ސާހިބާ އެކުދީންދެކެ ލޯބިފުޅުވެވަޑައިގަންނަވާ ވާހަކަ ވިދާޅުވިއެވެ. ކައުސާހިބާ صلّى اللّـه عليه وسلّم ފައިބައިވަޑައިގެންނެވީ،أبو أيّوب الأنصارى رضى اللّـه عنه ގެ ގެކޮޅަށެވެ. އަމިއްލަފުޅު ވަޒަނެއްކަމުގައި ހެއްދެވީ މަސްޖިދުއްނަބަވީއާ އިންވެގެން ހެއްދެވި ސާދާ ކޮޓަރިކޮޅުތަކެވެ.\nމަދީނާއަށް ފައިންޕުޅު ބީއްސެވުމަށްފަހު ކައުސާހިބާ صلّى اللّـه عليه وسلّم ސަމާލުކަންދެއްވީ އެމާތް ސާހިބާގެ ބިނާކުރެއްވުމުގެ މަސައްކަތްޕުޅަށެވެ. މިގޮތުން އެންމެ ފުރަތަމަ އެމާތް ސާހިބާގެ މިސްކިތްކޮޅުގެ ބިންގާ އަޅުއްވައި އިސްލާމީ މުޖްތަމަޢެއް ބިނާކުރުމުގައި ތަރުތީބުކުރަންޖެހޭ ގޮތުގެ ނަމޫނާ ދެއްކެވިއެވެ. އެ މިސްކިތްކޮޅަކީ ހަމައެކަނި އަޅުކަންކުރުމުގެ މަޙައްލެއް ނޫނެވެ. އަދި ކީއްތޯއެވެ. އެއީ އިސްލާމްދީނުގެ ތަމައްދުނީ ނިޒާމުގެ މަރްކަޒެވެ. ދާރުއްރިޔާސާއެވެ. މަޝްވަރާ ކުރެއްވުމުގެ ދަރުބާރެވެ. ސަރުކާރުގެ މެހްމާނު ސަރާއެވެ. ޖުމްހޫރީ ދާރުލްޢުލޫމެވެ. ޤައުމީ ލެކްޗަރ ހޯލެވެ. އެންމެ ޢަދްލުވެރި ޝަރީޢަތްތައް ކުރެވުނު ފަނޑިޔާރުގެވެސްމެއެވެ.\nއެމިސްކިތްކޮޅާއެކު އެމާތް ސާހިބާ ދިރިއުޅުއްވުމަށްޓަކައި ކަދުރުރުކުގެ އޮށްޓާއި ފަނުން ކޮޓަރިކޮޅުތަކެއްވެސް ހެއްދެވިއެވެ.އެކޮޓަރިކޮޅުތަކާމެދު އެންމެ ޙަޤީޤަތާ އެއްގޮތް ދެންނެވުމަކަށްވާނީ ޖިފުޓިތަކެކޭ ދެންނެވުމެވެ.\nދެވަނަކަމަކަށް ހެއްދެވީ، މުހާޖިރުން މަދީނާގައި އާބާދުކުރެއްވުމާއި، އަންޞާރުންނާއި މުހާޖިރުންގެ މެދުގައި ޖާހިލީ ޢަޞަބިއްޔަތަށް ކުޑަވެސް ޖާގައެއް ނޯންނާނެގޮތުން، އެބޭކަލުންގެ މެދުގައި އަޚުވަންތަކަން ޤާއިމު ކުރެއްވުމަށެވެ. އެގޮތުން ޤުރައިޝުންނާއި، އައުސުވަންހައާއި، ޚަޒުރަޖުވަންހަ މައްސުނިކުރައްވައި އަޚު ކުރެއްވިއެވެ. އެކަން ކުރެއްވީ ޤާނޫނެއްގެ ނުވަތަ އޯޑިނެންސެއްގެ ބާރަކުން ނޫނެވެ. އަޚްލާޤީ ގޮވައިލެއްވުމެއްގެ ޒަރީއާއިންނެވެ. އެގޮވައިލެއްވުމަށް އިޖާބަދެއްވައި އަންޞާރުންނާއި މުހާޖިރުން އެކުވެރިވެވަޑައިގަތީ ކިރާއި ހަކުރާ ފަދައިންނެވެ.\nއިތުރުސާހިބާގެ ދަޢުވަތު ޤަބޫލުކުރައްވައި މަދީނާއަށް ހިޖްރަކުރައްވަމުން ގެންދެވި ބޭކަލުންނަކީ، ފަހަރެއްގައިވެސް ހަމައެކަނި އެބޭކަލުންނަށް އަމާންކަމުގެ ހިޔާވައްސެއް ހޯއްދަވަން ވަޑައިގަންނަވަމުން ގެންދެވި ބޭބޭކަލުންނެއް ނޫނެވެ. އެބޭކަލުންގެ ވަޒަން ބަދަލުކުރައްވަމުން ގެންދެވީ، އިޤްތިޞާދީ އުންމީދުތަކެއް ޙާޞިލު ކުރައްވާކަށެއްވެސް ނޫނެވެ. އަދި ކީއްތޯއެވެ. އެބޭކަލުން ވަޑައިގަންނަވަމުން ގެންދެވީ، މަތިވެރި މާތް މަޤްޞަދުތަކެއްގެ އަމާޒަށް ވާސިލުވެވަޑައިގަތުމަށްޓަކައެވެ. އެހެންކަމުން، އެބޭކަލުން އެމަތިވެރި މަޤްޞަދު ފުރަގަހަށް އެއްލައިލައްވައި، ގެދޮރުވެރިވެވަޑައިގަތުމަކަށްވެސް މުއްސަނދިކަމުގެ ވަސީލަތްތައް ހޯއްދަވާކަށެއްވެސް އެނބުރިވަޑައެއް ނުގަންނަވައެވެ. ކައުސާހިބާ صلّى اللّـه عليه وسلّم އެބޭކަލުން މަދީނާގައި ރަށްވެހިކުރައްވަމުން ގެންދެވީ، ނުހަނު ފުރިހަމަ ރޭއްވެވުންތެރިކަމަކާ އެކުގައެވެ. އެބޭކަލުންނާއި މަދީނާގެ އަންޞާރުންނާ ދެމެދު އިޤްތިޞާދީ އަދި އިޖްތިމާޢީ އުޚުއްވަތްތެރިކަމެއް ޤާއިމުކުރެއްވިއެވެ. މިސްކިތްތަކުގެ ތަމައްދުނީ މަރުކަޒުތަކުގެ ޒަރީޢާއިން އެންމެހައި މުސްލިމުން އިޖްތިމާޢީ ގިލަފައްޗަކަށް އަމުނައިލެއްވިއެވެ. ޢިލްމު އުނގަންނައިދެއްވުމާއި، ވަޢުޡު ވިދާޅުވުމާއި، ނަސޭހަތްދެއްވުމާއި، އަޅުކަމުގެ ތަމްރީނު ދެއްވުމާއި އަދި މިނޫންވެސް އެކިއެކި ތަދުބީރުތަކުގެ ޒަރީޢާއިން އެބޭކަލުންނަށް ޢަމަލީ، އަދި އަޚްލާޤީ ތަރްބިޔަތުދެއްވަން ވަގުތުން ފައްޓަވައިގެންނެވިއެވެ. އެ ތަރުބިޔަތުގެ ޒަރީޢާއިން އެބޭކަލުންގެ އޮފުރީތި ކުރެއްވުމުގެ މަސައްކަތްޕުޅު، ހިނދުންހިނދަށް ފުޅާކުރައްވަމުން ފުރިހަމަކުރައްވަމުން ގެންދެވިއެވެ. އެބޭކަލުންގެ ޖައުހަރު އުއްތަވަމުން ގެންދެވިއެވެ. ހަމައެއާއެކު، ރިޔާސަތެއްގެ ނިޒާމުގެ ތެރެއިން އެބޭކަލުން އެއްހީރަހަކުން އެއްކޮށްލައްވައި،އުސޫލުތަކަކަށް ތަބާކުރެއްވިއެވެ. ނަތީޖާއަކަށްވީ، ހުސްއަތްޕުޅާ މަދީނާއަށް ވަޑައިގެންނެވި ޣީރަތްތެރި މުހާޖިރުންނާއި ކުޑަވެސް އަމިއްލަ އެދުންފުޅެއްނެތް އަންޞާރުން އެކަތިގަނޑަކަށްވެ، ވަރުގަދަ ބާރެއް އުފެދުމެވެ. އެބާރު ދުވަހެއް ދުވަހަކަށް ދިޔައީ އާރުލަމުންނެވެ. ބަދަހިވެ ވަރުގަދަވަމުންނެވެ.\nމަދީނާގެ މީޘާޤާއި އިސްލާމީ ދައުލަތް\nކައުސާހިބާ صلّى اللّـه عليه وسلّم ތިންވަނައަށް އެޅުއްވި ފިޔަވަޅަކީ، މަދީނާގެ ޤާނޫނުއަސާސީއެއް އެކުލައްވަވައި، ދައުލަތެއްގެ ބިންގާ އެޅުއްވުމެވެ. ސިޔާސީ ނަޒަރުން ބަލާއިރު މިއީ އިތުރު ސާހިބާ މަދީނާގައި ކުރެއްވި އެންމެ ވަރުގަދަ ބިނާކުރަނިވި މަސައްކަތްޕުޅުކަމުގައި ދެންނެވިދާނެއެވެ. އިތުރު ސާހިބާ މަދީނާގެ ޤާނޫނުއަސާސީގެ ޒަރީޢާއިން މުހާޖިރުންނާއި، އަންޞާރުންނާއި، ޔަހޫދީންނާއި މަދީނާގައި ދިރިއުޅުނު އެހެނިހެން ޢަރަބީން އެންމެން އެއްގިލަފަތްޗެއްގެ ބޮޅުތަކަކަށް ހައްދަވައި އަމުނައިލެއްވިއެވެ. މިވަގުތަކީ މިދެންނެވި ޤާނޫނުއަސާސީއާއި، އެ ޤާނޫނުއަސާސީގެ ދަށުން އުފެދުނު ދައުލަތުގެ ހުރިހާ ތަފްސީލުތަކަށްދާން މުނާސަބު ވަގުތެއް ނޫނެވެ. މިދަންނަވައިލަނީ އެ ޤާނޫނުއަސާސީގެ މުހިންމު ބައެއް ދާއިރާތަކުގެ ކުރު ޚުލާޞާއެކެވެ.\nމަދީނާގައި ދިރިއުޅޭ އެންމެންނަކީވެސް އެބައެއްގެ ޖާނާއި މާލަށް ޙިމާޔަތާއި ރައްކައުތެރިކަން ލިބިގެންވާ އެއް އުއްމަތެއްގެ މުވާތިނުންނެވެ. އިންސާނީ ކަރާމަތުގައި ހަމަހަމަ މީހުންނެވެ. ކޮންމެ މީހަކަށްވެސް އެމީހަކު ޤަބޫލުކުރާ ދީނަކަށް ޢަމަލު ކުރުމުގެ ފުރިހަމަ އިޚްތިޔާރު ލިބިގެން ވެއެވެ.\nމަދީނާގައި އަލަށް އިންތިޒާމުވާ މުޖްތަމަޢުގައި އެންމެ އިސްކަންދެވޭނީ މާތް اللّـه ގެޙާކިމިއްޔަތަށާއި އެކަލާނގެ ބާވައިލައްވާ ޤާނޫނުތަކަށެވެ.\nސިޔާސީ، ޤާނޫނީ،އިންތިޒާމީ، ޢަދާލަތީ ހުރިހާ ކަމެއްގައި ފަހުބަސް ވިދާޅުވުމުގެ އިޚްތިޔާރު އޮންނާނީ، ކައުސާހިބާ صلّى اللّـه عليه وسلّم ގެ އަތްޕުޅުގައެވެ.\nދިފާޢީގޮތުން މަދީނާއާއި، އެރަށުގެ ވަށައިގެންވާ އަވަށްއަވަށުގެ މުޅި އާބާދީއަކީ އެއްބައިވަންތަ ބާރެކެވެ. އެ އާބާދީގެ އެއްވެސްބަޔަކަށް އިސްލާމްދީނާއި، މުސްލިމުންނާ ދުޝްމިނު އެއްވެސް ބާރަކަށް ޙިމާޔަތާއި އެއްބާރުލުން ދިނުމުގެ އެއްވެސް ޙައްޤެއް ނުވަތަ އިޚްތިޔާރެއް ނޯންނާނެއެވެ. ބޭރުން މަދީނާއަށް އަމާޒުކުރެވޭ ކޮންމެ ޙަމަލައެއް ދިފާޢު ކުރުމަކީ އެންމެންގެ އިޖްތިމާޢީ ވާޖިބެކެވެ. ދިފާޢީގޮތުންވެސް އެންމެފަހުގެ ނިންމުން ނިންމެވުމުގެ ފުރިހަމަ އިޚްތިޔާރާއި ބާރު އޮންނާނީ رسول اللّـه صلّى اللّـه عليه وسلّم ގެ އަތްޕުޅުގައެވެ.\nކައުސާހިބާ صلّى اللّـه عليه وسلّم މަދީނާގައި ބިނާކުރައްވައި އެކަތައިގެ ފަރުބަދައެއްފަދަ ބާރެއްކަމުގައި ހައްދަވައިލެއްވި އިސްލާމީ ދައުލަތް އުފެދިގެންއައީ މިގޮތުގެމަތީންނެވެ. އާދެ އިސްލާމްދީނުގެ ނަބިއްޔާ صلّى اللّـه عليه وسلّمމައްކާއިން ނިކުމެވަޑައިގެންނެވީ އެންމެ ދެމީހުންކުރެ އެކަކު ކަމުގައިވާ ޙާލުކޮޅުގައެވެ. ނަމަވެސް އެކަލޭގެފާނުމަދީނާއަށް ވަޑައިގެން ދެކޮޅުވެރި ހަމަޖީބަޔަކު އެއްބައިކުރައްވައި އެއްވަލަކަށް މައްސަވައިލެއްވިއެވެ. ހައެއްކަމަސްދުވަހުގެ ކުރުމުއްދަތެއްގައި އެމީހުންގެ ވެރިކަމުގެ އާރާއި ބާރު އެކަލޭގެފާނުގެ އަތްޕުޅުމައްޗަށް ގެންނެވިއެވެ. އެންމެ ލޭތިއްކެއްވެސް ބިންމައްޗަށް ވައްޓަވައިލެއްވުމެއް ނެތިއެވެ. އެކަލޭގެފާނުގެ މަތިވެރި ނަބަވީ ފަރާސަތުގެ ބާރުގައެވެ. މިސާލެއްނުވާފަދަ ސިޔާސީ ދުރުވިސްނައި ވަޑައިގަތުމާއި ޙިކްމަތްތެރިކަމުގެ ބާރުގައެވެ. މިއީ، އިންސާނީ ތާރީޚުން ދެވަނަ މިސާލެއް ދެއްކޭނެ ޙާދިޘާއެއް ނޫނެވެ.رسول اللّـه صلّى اللّـه عليه وسلّم މަދީނާގައި މިބިންގާ އެޅުއްވި އިސްލާމީ ދައުލަތުން ވަނީ ސަތޭކަވަރަކަށް އަހަރަށްވުރެވެސް ކުރުމުއްދަތެއްގެ ތެރޭގައި އެޒަމާނުގެ އެނގިފައިވާ ދުނިޔޭގެ ބޮޑުބައި ފަތަޙަކޮށްފައެވެ. ޢިލްމާއި ސައެންސާއި ރަށްވެހިކަމުގެ އިމާމުކަމުގެ މަގާމު ހޯދައިފައެވެ.\nދީން ދީނާއި ދުނިޔެ އިސްލާމުން މަސްޖިދުއް ނަބަވި މަދީނާ


މާފަރުން ބިދޭސީން ބާލަން އެދި ހޯމްމިނިސްޓަރަށް ސިޓީއެއް ފޮނުވައިފި | Sandhaanu\nމާފަރުން ބިދޭސީން ބާލަން އެދި ހޯމްމިނިސްޓަރަށް ސިޓީއެއް ފޮނުވައިފި\nނ. މާފަރުގައި ގަވާއިދާ ޚިލާފަށް އުޅެމުންނާ ބިދޭސިން އެރަށުން ބޭރުކޮށް ދިނުމަށް އެދި އެރަށު ކައުންސިލުން ހޯމް މިނިސްޓަރ އިމްރާން އަބްﷲ އަށާއި އަދި ޕޮލިސް ކޮމިޝަނަރު މުހައްމަދު ހަމީދަށް ސިޓީ ފޮނުވައިފި އެވެ.\nމާފަރު ކައުންސިލުން އިން ފޮނުވި ސިޓީގައި ބުނެފައިވަނީ އެ ރަށުގައި ގަވާއިދާ ޚިލާފަށް ދިރިއުޅޭ 21 ބިދޭސީއަކު އުޅޭކަމަށާއި، އެމީހުންގެ ސަބަބުން ރަށަށް އެކި ގޮތްގޮތުން ގެއްލުން ލިބެމުންދާތީ ބިދޭސިންގެ މައްސަލަ ބަލައި ގާނޫނީ ގޮތުން އެ މީހުންނާމެދު ފިޔަވަޅު އަޅައި ވީ އެންމެ އަވަހަކަށް އެރަށުން ބިދޭސިން ބޭރުކުރެވޭނެ އިންތިޒާމް ހަމަޖައްސައި ދިނުމަށެވެ.\nބިދޭސީންގެ އަމަލުތައް ހުންނަގޮތުން ރަށުގެ އިޖްތިމާއީ ފޭރާން ގެއްލި ރައްޔިތުންގެ އާންމު ދިރިއުޅުމަށް އުދަގޫވެފައިވާކަމަށް މާފަރުކައުންސިލް އިން ހޯމް މިނިސްޓަރަށް ފޮނުވި އެސިޓީގައި ބުނެފައިވެއެވެ.\nއެ ސިޓީގައި މައިގަނޑުމައްސަލަތަކުގެ ގޮތުގައި އެ އިދާރާއިން ފާހަގަކޮށްފައިވަނީ ބިދޭސީން ރަށުގެ ފިހާރަތައް ކުއްޔައި ނަގައި ވިޔަފާރި ކުރުމާއި މަސްތުވާތަކެތީގެ ވިޔަފާރިކޮށް ޑޮލަރު ގަނެވިއްކުމުގެ މައްސަލައެވެ.\nބިދޭސީން ދަނީ މާފަރުގައި ފުޅާދާއިރާއެއްގައި މަސްތުވާތަކެތީގެ ވިޔަފާރިކުރަމުންކަމަށް ވެސް މާފަރު ކައުންސިލުން ތުހުމަތުކުރެއެވެ. އެ ކައުންސިލުން ބުނާގޮތުން މި މައްސަލަތައް ހައްލުކުރުމަށް އެތައްފަހަރެއްގެ މަތިން ފުލުހުންނާއި ގުޅިގެން މަސަތްކަތް ކުރި ނަމަވެސް އެކަމަށް ހައްލެއް ލިބިފައި ނުވެއެވެ.\nމާފަރު ކައުންސިލުން ބުނީ ބިދޭސިން ރަށުތެރޭގައި ކުރަމުންގެންދާ ކަންތައްތަކާއި ގުޅިގެން ރަށުގެ ރައްޔިތުންގެ ގިނަ ޝަކުވާތަށް އެ އިދާރާއަށް އަންނަކަމަށެވެ. އެރަށަކީ 1200 އަށްވުރެ ގިނަ ރައްޔިތުންގެ އާބާދީ އެއް އޮންނަ ރަށެކެވެ.\nރާއްޖޭގެ ގިނަ ރަށްރަށުގައި ބިދޭސިން ގަވާއިދާ ޚިލާފަށް ދިރިއުޅެއެވެ. ކޮވިޑް-19ގެ ބަލިމަޑުކަމާއި ގުޅިގެން ބައެއް ރަށްރަށުގެ ކައުންސިލުން އެރަށްރަށުގައި ތިބި ގަވާއިދާ ޚިލާފަށް ދިރިއުޅޭ ބިދޭސިން ރަށުން ބޭރުކުރުމުގެ މަސައްކަތް ކުރަމުންދާކަން ފާހަގަ ކޮށްލެވެއެވެ. އެގޮތުން ހދ ކުޅުދުއްފުށިން ވެސް ވަނީ ފުލުހުންނާއި ގުޅިގެން އެރަށުގައި ގަވާއިދާ ޚިލާފަށް ދިރިއުޅޭ ގިނަ އަދަދެއްގެ ބިދޭސިން ރަށުން ބޭރުކޮށް އަދި އެރަށުގައި ދިރިއުޅޭ ބިދޭސިންގެ ކަންކަން ބެލެހެއްޓުމަށް ދަފްތަރެއް ގާއިމްކޮށްފައެވެ.